MEMORANDUM TA’ SPJEGAZZJONI KUNTEST TAL-PROPOSTA Id-Direttiva dwar is-Swieq fl-Istrumenti Finanzjarji (MiFID – “Markets in Financial Instruments Directive”), fis-seħħ sa minn Novembru 2007, hija pilastru fundamentali għall-integrazzjoni tas-suq finanzjarju tal-UE. Adottata skont il-proċess “Lamfalussy”[1], din tikkonsisti f’Direttiva qafas (id-Direttiva 2004/39/KE)[2], Direttiva ta’ implimentazzjoni (id-Direttiva 2006/73/KE)[3] u Regolament ta’ implimentazzjoni (ir-Regolament Nru 1287/2006)[4]. L-MiFID tistabbilixxi qafas regolatorju għall-forniment ta’ servizzi ta’ investiment fl-istrumenti finanzjarji (bħal senserija, pariri, negozjar, immaniġjar tal-portafoll, sottoskrizzjoni eċċ.) minn banek u ditti tal-investiment u għat-tħaddim ta’ swieq regolati minn operaturi tas-suq. Tistabbilixxi wkoll is-setgħat u l-kompiti tal-awtoritajiet kompetenti nazzjonali rigward dawn l-attivitajiet. L-għan ewlieni huwa li jitjiebu l-integrazzjoni, il-kompetittività, u l-effiċjenza tas-swieq finanzjarji tal-UE. F’termini konkreti, neħħiet il-possibbiltà li l-Istati Membri jeħtieġu li n-negozjar kollu fl-istrumenti finanzjarji jsir f’boroż speċifiċi u ppermetta li jkun hemm kompetizzjoni madwar l-Ewropa kollha bejn il-boroż tradizzjonali u ċ-ċentri alternattivi. Tat ukoll lill-banek u lid-ditti tal-investiment "passaport" imsaħħaħ sabiex ifornu servizzi ta’ investiment madwar l-UE kollha soġġetti għal konformità kemm mar-rekwiżiti tal-organizzazzjonali kif ukoll mar-rekwiżiti tar-rapportar flimkien ma’ regoli komprensivi mfassla sabiex jiżguraw protezzjoni tal-investitur. Ir-riżultat wara 3.5 snin fis-seħħ huwa kompetizzjoni akbar bejn iċ-ċentri tan-negozjar tal-istrumenti finanzjarji, u għażla akbar għall-investituri f’termini ta’ fornituri tas-servizzi u strumenti finanzjarji disponibbli, progress li kien imsaħħaħ mill-avvanzi teknoloġiċi. Kumplessivament, naqsu l-ispejjeż tat-tranżazzjonijiet u żdiedet l-integrazzjoni[5]. Madankollu, xi problemi reġgħu tfaċċaw. L-ewwel nett, dan l-ambjent aktar kompetittiv ġab miegħu sfidi ġodda. Il-benefiċċji minn din iż-żieda fil-kompetizzjoni ma seħħux bl-istess mod għand il-parteċipanti kollha tas-suq u mhux dejjem għaddew għand l-investituri aħħarija, fil-livell ta' konsumatur jew fil-livell ta' operatur. Il-frammentazzjoni tas-suq implikata mill-kompetizzjoni ġabet magħha ambjent tan-negozju aktar kumpless, speċjalment f’termini ta’ ġbir ta' dejta tan-negozju. It-tieni nett, l-iżviluppi tas-suq u fit-teknoloġija ssuperaw diversi dispożizzjonijiet fil-MiFID. L-interess komuni fit-trasparenza u l-kundizzjonijiet ugwali għal kulħadd bejn iċ-ċentri tan-negozjar u d-ditti tal-investiment qiegħed f'riskju li jiddgħajjef. It-tielet nett, fil-kriżi finanzjarja feġġew dgħjufijiet fir-regolamentazzjoni tal-istrumenti, apparti l-ishma, negozjati l-aktar bejn investituri professjonali. Ma għadhomx validi s-suppożizzjonijiet preċedenti li trasparenza, sorveljanza u protezzjoni tal-investitur minimi huma aktar konduttivi għall-effiċjenza tas-suq. Finalment, l-innovazzjoni rapida u l-kumplessità li qed tikber fl-istrumenti finanzjarji jenfasizzaw l-importanza ta’ livelli għoljin u aġġornati ta’ protezzjoni tal-investitur. Filwaqt li kienu ġustifikati sew matul il-kriżi finanzjarja, ir-regoli komprensivi tal-MiFID xorta waħda għandhom bżonn ta' titjib immirat iżda ambizzjuż. Għaldaqstant, ir-reviżjoni tal-MiFID hija parti integrali tar-riformi mmirati lejn l-istabbiliment ta’ sistema finanzjarja aktar sikura, soda, trasparenti u responsabbli li taħdem għall-ekonomija u s-soċjetà sħaħ fis-sitwazzjoni ta’ wara l-kriżi finanzjarja, kif ukoll biex jiġi żgurat suq finanzjarju tal-UE aktar integrat, effiċjenti u kompetittiv[6]. Hija wkoll mezz essenzjali sabiex jitlaħaq l-impenn tal-G20[7] li jiġu indirizzati l-partijiet inqas regolati u ċari tas-sistema finanzjarja, u ttejjeb l-organizzazzjoni, it-trasparenza u s-sorveljanza ta’ diversi segmenti tas-suq, speċjalment f’dawk l-istrumenti li huma negozjati l-aktar barra l-borża (OTC – “Over The Counter”)[8], li jikkumplimenta l-proposta leġiżlattiva dwar id-derivati OTC, il-kontropartijiet ċentrali u r-repożitorji tat-tranżazzjonijiet[9]. Titjib immirat huwa wkoll meħtieġ sabiex titjieb is-sorveljanza u t-trasparenza tas-swieq tad-derivati tal-komoditajiet ħalli tiġi żgurata l-funzjoni tagħhom ta' ħħeġġjar u l-iskoperta tal-prezzijiet, kif ukoll fid-dawl tal-iżviluppi fl-istrutturi tas-suq u t-teknoloġija biex tiġi żgurata l-kompetizzjoni ġusta u l-effikaċja tas-swieq. Huma neċessarji aktar tibdiliet speċifiċi fil-qafas tal-protezzjoni tal-investituri, li jqisu l-prassi li qed jevolvu u jsostnu l-fiduċja tal-investituri. Finalment, b’konformità mar-rakkomandazzjonijiet tal-grupp Larosière u l-konklużjonijiet tal-Kunsill tal-ECOFIN[10], l-UE ħadet l-impenn li timminimizza, fejn xieraq, id-diskrezzjonijiet disponibbli għall-Istati Membri fid-Direttivi tal-UE dwar is-servizzi finanzjarji. Dan huwa każ komuni fl-oqsma kollha koperti mill-analiżi tal-MiFID u se jikkontribwixxi sabiex tiġi stabbilita ġabra unika tar-regoli għas-swieq finanzjarji tal-UE, jgħin sabiex jiġu żviluppati kundizzjonijiet ekwi għal kulħadd għall-Istati Membri u l-parteċipanti tas-suq, jitjiebu s-superviżjoni u l-infurzar, jonqsu l-ispejjeż għall-parteċipanti tas-suq, u jitjiebu l-kundizzjonijiet ta’ aċċess u titjieb il-kompetittività globali tal-industrija finanzjarja tal-UE. Konsegwentement, il-proposta li temenda l-MiFID hija maqsuma fi tnejn. Regolament li jistabbilixxi r-rekwiżiti relatati mad-divulgazzjoni tad-dejta dwar it-trasparenza tan-negozjar lill-pubbliku u d-dejta tat-tranżazzjonijiet lill-awtoritajiet kompetenti, sabiex jitneħħew l-ostakli għal aċċess mhux diskrimnatorju għall-faċilitajiet ta’ kklerjar, in-negozjar mandatorju tad-derivati fiċ-ċentri tan-negozjar organizzati, u azzjonijiet superviżorji speċifiċi rigward l-istrumenti finanzjarji u l-pożizzjonijiet fid-derivati, u l-forniment ta' servizzi minn ditti ta' pajjiż terzi mingħajr fergħa. Direttiva li temenda rekwiżiti speċifiċi rigward il-forniment ta’ servizzi ta’ investiment, l-ambitu tal-eżenzjonijiet mid-Direttiva attwali, ir-rekwiżiti organizzazzjonali u tal-kondotta tad-ditti tal-investiment, ir-rekwiżiti organizzazzjonali għaċ-ċentri tan-negozjar, l-awtorizzazzjoni u l-obbligi kurrenti applikabbli għall-fornituri tas-servizzi tad-dejta, is-setgħat disponibbli għall-awtoritajiet kompetenti, is-sanzjonijiet, u r-regoli applikabbli għal ditti ta’ pajjiżi terzi li joperaw permezz ta' fergħa. RIżULTATI TAL-KONSULTAZZJONIJIET MAL-PARTIJIET INTERESSATI U L-VALUTAZZJONIJIET TAL-IMPATTI L-inizjattiva hija riżultat ta’ djalogu estensiv u kontinwu mal-partijiet interessati ewlenin kollha, inklużi r-regolaturi tat-titoli, it-tipi kollha ta’ parteċipanti tas-suq inklużi l-emittenti u l-investituri fil-livell tal-konsumatur. Tqis l-opinjonijiet espressi fil-konsultazzjoni pubblika mit-8 ta’ Diċembru 2010 sat-2 ta’ Frar 2011[11], permezz ta’ seduta pubblika kbira u b’attendenza tajba fuq jumejn li saret fl-20 u l-21 ta’ Settembru 2010[12], u l-kontribuzzjonijiet li ġew mil-laqgħat estensivi ma' firxa wiesgħa ta’ gruppi ta’ partijiet interessati sa minn Diċembru 2009. Finalment, il-proposta tikkunsidra l-osservazzjonijiet u l-analiżi li jinsabu fid-dokumenti u l-pariri tekniċi ppubblikati mill-Kumitat tar-Regolaturi Ewropej tat-Titoli (KRET), issa l-Awtorità Ewropea tat-Titoli u s-Swieq (AETS)[13]. Barra minn hekk, ġew ikkummissjonati żewġ studji[14] minn konsulenti esterni sabiex titħejja l-analiżi tal-MiFID. L-ewwel wieħed, mitlub mingħand PriceWaterhouseCoopers fl-10 ta’ Frar 2010 u li wasal fit-13 ta’ Lulju 2010, iffoka fuq il-ġbir tad-dejta dwar l-attivitajiet tas-suq u kwistjonijiet oħra relatati mal-MiFID. It-tieni, li sar minn Europe Economics fuq mandat mogħti fil-21 ta’ Lulju 2010 wara sejħa miftuħa għall-offerti, li wasal fit-23 ta’ Ġunju 2011 iffoka fuq analiżi tal-ispejjeż meta mqabbla mal-benefiċċji tal-għażliet politiċi diversi li jridu jiġu kkunsidrati fil-kuntest tal-analiżi tal-MiFID. F’konformità mal-politika tagħha ta’ “Regolamentazzjoni Aħjar”, il-Kummissjoni wettqet valutazzjoni tal-impatt tal-alternattivi politiċi. L-għażliet politiċi ġew valutati fil-kuntest ta’ kriterji differenti: it-trasparenza tal-operazzjonijiet tas-suq għar-regolaturi u l-parteċipanti tas-suq, il-protezzjoni u l-fiduċja tal-investituri, il-kundizzjonijiet ekwi għaċ-ċentri tan-negozjar u s-sistemi ta’ negozjar fl-UE, u l-kosteffiċjenza, jiġifieri sa fejn l-opzjonijiet kisbu l-għanijiet fil-mira u sa fejn jiffaċilitaw l-operazzjoni tas-swieq tat-titoli b’mod kosteffikaċi u effiċjenti. Kumplessivament, l-analiżi tal-MiFID hija stmata li tiġġenera spejjeż ta’ konformità ta’ darba ta’ bejn EUR 512 u EUR732 miljun u spejjeż rikorrenti ta’ bejn EUR 312 u EUR 586 miljun. Dan jirrappreżenta l-impatti tal-ispejjeż ta’ darba u rikorrenti ta' 0.10% sa 0.15 % u 0.06 % sa 0.12 % rispettivament tan-nefqa operattiva totali tas-settur bankarju tal-UE. Dan huwa ferm inqas mill-ispejjeż imposti fi żmien it-tnedija tal-MiFID. L-impatti tal-ispiża ta’ darba tat-tnedija tal-MiFID ġew stmati għal 0.56% (banek fil-livell ta' konsumatur u tat-tfaddil) u 0.68 % (banek tal-investimenti) tan-nefqa operattiva totali filwaqt li l-ispejjeż rikorrenti tal-konformità ġew stmati għal 0.11% (banek fil-livell ta' konsumatur u tat-tfaddil) sa 0.17 % (banek tal-investimenti) tan-nefqa operattiva totali. ELEMENTI LEGALI TAL-PROPOSTA Bażi legali Il-proposta hija bbażata fuq l-Artikolu 114(1) tat-TFUE li jipprovdi bażi legali għal Regolament li joħloq dispożizzjonijiet uniformi mmirati lejn il-funzjonament tas-suq intern. Filwaqt li d-Direttiva tittratta l-aktar l-aċċess għall-attività ekonomika tan-negozji u hija bbażata fuq l-Artikolu 53 tat-TFUE, ħtieġa għal sett uniformi ta’ regoli dwar kif jitwettqu dawn l-attivitajiet ekonomiċi tiġġustifika l-użu ta’ bażi legali differenti li tippermetti l-ħolqien ta’ Regolament. Regolament huwa neċessarju sabiex jingħataw kompetenzi speċifiċi diretti lill-AETS fl-oqsma tal-intervent fuq il-prodotti u setgħat tal-immaniġjar tal-pożizzjonijiet. Għall-oqsma ta’ trasparenza tan-negozju u r-rapportar tat-tranżazzjonijiet, l-applikazzjoni tar-regoli spiss tiddependi fuq il-limiti numeriċi u l-kodiċi ta’ identifikazzjoni speċifiċi. Kwalunkwe devjazzjoni fuq livell nazzjonali twassal għal distorsjonijiet tas-suq u abritraġġ regolatorju, li jipprevjenu l-iżvilupp ta’ kundizzjonijiet ekwi għal kulħadd. Jekk jiġi impost Regolament, dan jiżgura li dawk ir-rekwiżiti jkunu direttament applikabbli għad-ditti tal-investiment u jippromwovi kundizzjonijiet ekwi billi jipprevjeni rekwiżiti nazzjonali diverġenti bħala konsegwenza tat-traspożizzjoni ta’ Direttiva. Ir-Regolament propost ikun jindika wkoll li, fil-biċċa l-kbira tal-każijiet, id-ditti tal-investiment isegwu l-istess regoli fis-swieq kollha tal-UE, minħabba qafas legali uniformi li se jtejjeb iċ-ċertezza legali u jħaffef b’mod konsiderevoli l-operazzjonijiet tad-ditti attivi f’diversi ġurisdizzjonijiet. Regolament ikun jippermetti wkoll lill-UE biex fil-ġejjieni timplimenta kwalunkwe bidla aktar malajr, peress li l-emendi jkunu jistgħu japplikaw kważi immedjatament wara l-adozzjoni. Dan jippermetti lill-UE tilħaq id-dati ta’ skadenza, miftiehma fuq livell internazzjonali, għall-implimentazzjoni kif ukoll issegwi l-iżviluppi sinifikanti tas-suq. Sussidjarjetà u proporzjonalità Skont il-prinċipju ta’ sussidjarjetà (l-Artikolu 5.3 tat-TFUE), l-azzjoni fuq livell tal-UE għandha tittieħed biss meta l-miri previsti ma jkunux jistgħu jinkisbu b’mod suffiċjenti mill-Istati Membri waħidhom u għalhekk jistgħu, minħabba l-iskala jew l-effetti tal-azzjoni proposta, jinkisbu aħjar mill-UE. Ħafna mill-kwistjonijiet koperti mir-reviżjoni diġà huma koperti mill-qafas legali attwali tal-MiFID. Barra minn hekk, is-swieq finanzjarji huma transkonfinali min-natura tagħhom stess u dejjem qed isiru aktar hekk. Il-kundizzjonijiet skont liema l-kumpaniji u l-operaturi jistgħu jikkompetu f’dan il-kuntest, kemm rigward ir-regoli dwar it-trasparenza ta’ qabel kif ukoll ta’ wara n-negozjar, jeħtieġ li l-protezzjoni tal-investitur jew il-valutazzjoni u l-kontroll tar-riskju mill-parteċipanti tas-suq ikunu l-istess fuq livell transkonfinali u llum kollha jinstabu fil-qalba tal-MiFID. Issa, azzjoni hija meħtieġa fuq livell Ewropew sabiex jiġi aġġornat u modifikat il-qafas regolatorju stabbilit mill-MiFID sabiex jitqiesu l-iżviluppi fis-swieq finanzjarji minn meta ġie implimentat. Għaldaqstant, it-titjib li diġà ġabet id-Direttiva fl-integrazzjoni u l-effiċjenza tas-swieq finanzjarji u s-servizzi fl-Ewropa jissaħħu bl-aġġustamenti xierqa biex jiġi żgurat li jinkisbu l-għanijiet ta’ qafas regolatorju robust għas-suq uniku. Minħabba din l-integrazzjoni, interventi nazzjonali iżolati jkunu ferm inqas effiċjenti u jwasslu għal frammentazzjoni tas-swieq, li tirriżulta f’arbitraġġ regolatorju u distorsjoni fil-kompetittività. Pereżempju, livelli differenti ta’ trasparenza tas-suq jew il-protezzjoni tal-investitur madwar l-Istati Membri jifframmentaw is-swieq, jikkompromettu l-likwidità u l-effiċjenza, u jwasslu għal arbitraġġ regolatorju li jagħmel il-ħsara. L-Awtorità Ewropea tat-Titoli u s-Swieq (AETS) ukoll għandu jkollha rwol ewlieni fl-implimentazzjoni tal-proposti legali l-ġodda. Waħda mill-miri tal-ħolqien tal-Awtorità Ewropea hija li jitjieb aktar il-funzjonament tas-suq uniku għas-swieq tat-titoli; huma meħtieġa regoli ġodda fuq livell tal-Unjoni sabiex jingħataw is-setgħat xierqa kollha lill-AETS. Il-proposta tieħu f’kunsiderazzjoni sħiħa l-prinċipju tal-proporzjonalità, billi hija adegwata biex jintlaħqu l-għanijiet u ma tmurx lil hinn minn dak li huwa neċessarju biex tagħmel hekk. Hija kompatibbli mal-prinċipju tal-proporzjonalità, billi tieħu f’kunsiderazzjoni l-bilanċ xieraq tal-interess pubbliku kkonċernat u l-kosteffiċjenza tal-miżura. Ir-rekwiżiti imposti fuq il-partijiet differenti ġew ikkalibrati bir-reqqa. B’mod partikolari, il-ħtieġa għall-ibbilanċjar tal-protezzjoni tal-investitur, l-effiċjenza tas-swieq u l-ispejjeż għall-industrija kienet transversali meta ġew stabbiliti dawn ir-rekwiżiti. Pereżempju, rigward ir-regoli ta’ trasparenza l-ġodda li jistgħu jiġu applikati għall-bonds u s-swieq tad-derivati, ir-reviżjoni tisħaqq li jkun hemm reġim ikkalibrat bir-reqqa jqis il-karatteristiċi speċifiċi ta’ kull klassi ta’ assi u possibilment kull tip ta’ derivat. Konformità mal-Artikoli 290 u 291 tat-TFUE Fit-23 ta’ Settembru 2009, il-Kummissjoni adottat proposti għal Regolamenti li jistabbilixxu l-ABE, l-AEAPX, u l-AETS. F’dan ir-rigward, il-Kummissjoni tixtieq tfakkar id-Dikjarazzjonijiet relatati mal-Artikoli 290 u 291 tat-TFUE li għamlet meta ġie adottat ir-Regolamenti li jistabbilixxu l-Awtoritajiet Superviżorji Ewropej li skonthom: "Fir-rigward tal-proċess għall-adozzjoni ta' standards regolatorji, il-Kummissjoni tenfasizza l-karattru uniku tas-settur tas-servizzi finanzjarji, b'segwitu għall-istruttura Lamfalussy u rikonoxxuta espliċitament fid-Dikjarazzjoni 39 TFUE. Madankollu, il-Kummissjoni għandha dubji serji jekk ir-restrizzjonijiet fuq ir-rwol tagħha meta tkun qed tadotta atti delegati u miżuri implimentattivi humiex konformi mal-Artikoli 290 u 291 TFUE." Spjegazzjoni dettaljata tal-proposta Ġenerali – kundizzjonijiet ekwi għal kulħadd Il-mira ewlenija tal-proposta hija li tiżgura li n-negozjar organizzat kollu jitwettaq f’ċentri tan-negozjar regolati: swieq regolati, faċilitajiet multilaterali tan-negozjar (MTFs – “multilateral trading facilities”) u faċilitajiet organizzati tan-negozjar (OTFs – “organised trading facilities”). Rekwiżiti identiċi dwar it-trasparenza ta’ qabel u wara n-negozjar se japplikaw għal dawn iċ-ċentri kollha. Bl-istess mod, ir-rekwiżiti f’termini ta’ aspetti organizzazzjonali u sorveljanza tas-suq applikabbli għat-tliet ċentri huma kważi identiċi. Dan se jiżgura kundizzjonijiet ekwi għal kulħadd fejn hemm attivitajiet li huma funzjonalment simili li jgħaqqdu flimkien interessi tan-negozju ta’ partijiet terzi. Madankollu, huwa importanti li r-rekwiżiti tat-trasparenza se jiġu kkalibrati għal tipi ta’ strumenti differenti, l-aktar tal-ekwità, il-bonds, u d-derivati, u għal tipi differenti ta’ negozjar, l-aktar tar-reġistru tal-ordnijiet u s-sistemi bbażati fuq il-kwotazzjonijiet. Fit-tliet ċentri kollha l-operatur tal-pjattaforma huwa newtrali. Is-swieq regolati u l-faċilitajiet multilaterali tan-negozjar huma karatterizzati minn eżekuzzjoni mhux diskriminatorja tat-tranżazzjonijiet. Dan ifisser li t-tranżazzjonijiet se jitwettqu skont ir-regoli predeterminati. Jikkompetu wkoll sabiex joffru aċċess għal sħubija wiesgħa dejjem jekk jilħqu sett trasparenti ta’ kriterji. Min-naħa l-oħra, l-operatur ta’ OTF għandu grad ta’ diskrezzjoni dwar kif titwettaq tranżazzjoni. Konsegwentement, l-operatur huwa soġġett għar-rekwiżiti tal-protezzjoni tal-investitur, tal-kondotta tan-negozju, u l-aqwa eżekuzzjoni għall-klijenti li jkunu qed jużaw il-pjattaforma. . Għaldaqstant, filwaqt li kemm ir-regoli tal-aċċess u dwar il-metodoloġija tal-eżekuzzjoni ta’ OTF iridu jkunu trasparenti u ċari, jippermettu lill-operatur iwettaq servizz lill-klijenti li huwa kwalittivament, jekk mhux funzjonalment, differenti mis-servizzi fornuti mis-swieq regolati u l-MTFs lill-membri u l-parteċipanti tagħhom. Xorta waħda, sabiex jiġu żgurati kemm in-newtralità tal-operatur tal-OTF rigward kull tranżazzjoni li titwettaq kif ukoll li l-ħidma dovuta lill-klijenti ma jitqegħdux f’riskju minħabba possibbiltà ta’ profit għad-detriment tagħhom, huwa meħtieġ li l-operatur tal-OTF ma jitħalliex jinnegozja bil-kapital proprjetarju tiegħu stess. Finalment, in-negozjar organizzat jista’ jseħħ ukoll permezz ta’ internalizzazzjoni sistematika. Internalizzatur sistematiku (SI – “systematic internaliser”) jista’ jwettaq tranżazzjonijiet tal-klijenti bil-kapital proprjetarju tiegħu stess. Madanakollu, SI ma jistax jgħaqqad flimkien interessi ta’ xiri u bejgħ ta’ partijiet terzi bl-istess mod funzjonali bħal suq regolat, MTF jew OTF, u għaldaqstant, mhuwiex ċentru tan-negozjar. Regoli dwar l-aħjar eżekuzzjoni u kondotta oħra tan-negozju jkunu japplikaw, u l-klijent ikun jaf biċ-ċar meta jkun qed jinnegozja ma’ ditta tal-investimenti u meta jkun qed jinnegozja ma’ partijiet terzi. Rekwiżiti ta’ trasparenza ta’ qabel in-negozju u tal-aċċess speċifiċi japplikaw għall-SIs. Mill-ġdid, ir-rekwiżiti ta’ trasparenza se jiġu kkalibrati għal tipi differenti ta’ strumenti, l-aktar tal-ekwità, il-bonds, u d-derivati u japplikaw meta inqas minn limiti speċifiċi. Għaldaqstant, kwalunkwe negozjar f’isimhom minn ditti tal-investiment ma’ klijenti, inklużi ditti oħra tal-investiment, huwa kkunsidrat barra l-borża (OTC). L-attività ta’ negozjar OTC li ma tilħaqx id-definizzjoni ta’ attività SI, sabiex issir aktar inklużiva permezz ta’ emendi għal-leġiżlazzjoni ta’ implimentazzjoni, ikollha tkun mhux sistematika u irregolari. Estensjoni tar-regoli ta’ trasparenza għall-istrumenti simili għal strumenti tal-ekwità u indikazzjonijiet azzjonabbli tal-imgħaxijiet (it-Titolu II, il-Kapitolu 1 – l-Artikoli 3-6) Ir-raġuni ewlenija għat-trasparenza hija li tipprovdi lill-investituri b’aċċess għall-informazzjoni dwar l-opportunitajiet ta’ negozjar attwali, tiffaċilita l-formazzjoni tal-prezzijiet u tassisti lid-ditti jipprovdu l-aħjar eżekuzzjoni għall-klijenti tagħhom. Il-MiFID stabbilixxiet regoli ta’ trasparenza, kemm ta’ qabel kif ukoll ta’ wara n-negozju li japplikaw għall-ishma ammessi għan-negozjar fis-swieq regolati, anki meta dawk l-ishma huma negozjati f’MTF jew barra l-borża (OTC). Id-dispożizzjonijiet proposti l-ewwel jestendu r-regoli ta’ trasparenza applikabbli minn dawn l-ishma għal strumenti simili għal strumenti tal-ekwità, bħal irċevuti depożitarji, fondi nnegozjati fil-borża, ċertifikati u istrumenti finanzjarji oħra simili maħruġa minn kumpaniji. Dawn l-istrumenti huma simili għall-ishma u għaldaqstant, għandhom jiġu sottomessi għall-istess reġim ta’ trasparenza. L-estensjoni tar-rekwiżiti ta’ trasparenza se tkopri wkoll l-indikazzjonijiet applikabbli tal-imgħaxijiet (IOIs – “actionable indications of interests”). Dan se jevita li l-IOIs ikunu jistgħu jintużaw sabiex jipprovdu informazzjoni lil grupp ta’ parteċipanti tas-suq filwaqt li jiġu esklużi oħrajn. Konsistenza akbar fl-applikazzjoni ta’ eżenzjonijiet fit-trasparenza ta’ qabel in-negozju għas-swieq tal-ekwitajiet (l-Artikolu 4) Id-dispożizzjonijiet proposti għandhom l-għan li jagħmlu l-applikazzjoni tal-eżenzjonijiet tat-trasparenza ta’ qabel in-negozju aktar konsistenti u aktar koerenti. Ir-raġunijiet għall-applikazzjoni ta' l-eżenzjonijiet mill-obbligi li jiġu ppubblikati f’ħin reali l-ordinijiet u l-kwotazzjonijiet attwali għadhom validi; pereżempju, l-operazzjonijiet ta’ skala kbira jistħoqqilhom trattament speċjali biex jiġi evitat li jkollhom impatt kbir wisq fuq is-suq meta jitwettqu. Madanakollu, il-kalibrazzjoni, il-kontenut attwali u l-applikazzjoni konsistenti jridu jitjiebu. Għaldaqstant, id-dispożizzjonijiet proposti se jobbligaw lill-awtoritajiet kompetenti sabiex jinformaw lill-AETS dwar l-użu ta’ eżenzjonijiet fis-swieq tagħhom u l-AETS toħroġ opinjoni dwar il-kompatibbiltà tal-eżenzjoni mar-rekwiżiti stabbiliti f’dan ir-Regolament u l-atti delegati prospettivi. Estensjoni tar-regoli ta’ trasparenza għal bonds, prodotti u derivati strutturati ta’ ffinanzjar (Titolu II, Kapitolu 2 – l-Artikoli 7-10, ) Id-dispożizzjonijiet jestendu l-prinċipji tar-regoli tat-trasparenza li sa issa kienu applikabbli biss għas-swieq tal-ekwità għal bonds, prodotti strutturati ta’ ffinanzjar, kwoti tal-emissjonijiet u derivati. Din l-estensjoni hija ġustifikata mill-fatt li l-livell eżistenti ta’ trasparenza ta’ dawn il-prodotti li, f’ħafna każi, huma negozjati OTC mhijiex dejjem ikkunsidrata biżżejjed. Id-dispożizzjonijiet jistabbilixxu rekwiżiti ġodda kemm għat-trasparenza ta’ qabel kif ukoll ta’ wara n-negozjar għal dawn l-erba’ gruppi ta’ strumenti. Ir-rekwiżiti tat-trasparenza se jkunu l-istess fit-tliet ċentri tan-negozjar, is-Suq Regolat, l-MTF u l-OTF, iżda se jiġu kkalibrati skont l-istrumenti negozjati. L-eżenzjonijiet se jiġi definiti fl-atti ddelegati. Għas-swieq regolati, ir-rekwiżiti ta’ trasparenza se jestendu għal bonds, prodotti strutturati ta’ ffinanzjar, kwoti tal-emissjonijiet u derivati ammessi għan-negozjar. Għall-MTFs u l-OTFs se jestendu għal bonds u prodotti strutturati ta’ ffinanzjar ammessi għan-negozjar f’suq regolat jew li għalihom ġie ppubblikat prospektus u għall-kwoti tal-emissjonijiet u d-derivati negozjati fl-MTFs u l-OTFs. Rigward ir-rekwiżiti ta’ trasparenza ta’ qabel in-negozju, l-awtoritajiet kompetenti l-ewwel se jkunu jistgħu jużaw eżenzjoni għal tip speċifiku ta’ strumenti abbażi ta' mudell tas-suq, likwidità jew kriterji relevanti oħrajn. Se jkunu jistgħu japplikaw ukoll sett ta’ eżenzjonijiet differenti sabiex jeżentaw xi tranżazzjonijiet mir-rekwiżiti ta’ trasparenza. Fiż-żewġ każijiet, rigward l-ekwitajiet, l-awtoritajiet kompetenti se jkollhom jinnotifikaw lill-AETS dwar l-intenzjoni li jintużaw eżenzjonijiet u l-AETS se tagħti opinjoni dwar il-kompatibbiltà tal-eżenzjoni mar-rekwiżiti legali. Il-format u l-livell ta’ dettall tal-informazzjoni ta’ qabel in-negozju li jridu jiġu provduti kif ukoll l-eċċezzjoni u l-eżenzjonijiet għal dawn ir-rekwiżiti se jiġi definiti fl-atti ddelegati. Rigward it-trasparenza ta’ wara n-negozjar, id-dispożizzjonijiet proposti jagħtu l-possibbiltà għal pubblikazzjoni differita f’ċerti każijiet, jiddependi mid-daqs jew it-tip ta’ tranżazzjonijiet. B’mod simili għal ta’ qabel in-negozjar, l-ambitu tal-informazzjoni kif ukoll tal-kundizzjonijiet għall-pubblikazzjoni differita se jiġi stabbilit mill-atti ddelegati. Konsolidazzjoni tad-dejta akbar u aktar effiċjenti (Titolu II, Kapitolu 3 – l-Artikoli 11, 12) Il-qasam tad-dejta tas-suq f’termini ta’ kwalità, foramt, spejjeż u abbiltà għall-konsolidazzjoni huwa fundamentali sabiex ikun sostnut il-prinċipju ewlieni tal-MiFID rigward it-trasparenza, il-kompetizzjoni u l-protezzjoni tal-investitur. Id-dispożizzjonijiet proposti fir-Regolament u d-Direttiva jġibu magħhom numru ta’ bidliet fundamentali f’dan il-qasam. Fir-Regolament, se jikkontribwixxu għal tnaqqis tal-ispejjeż tad-dejta billi jitolbu liċ-ċentri tan-negozjar, jiġifieri s-swieq regolati, l-MTFs jew l-OTFs sabiex jagħmlu disponibbli l-informazzjoni ta’ wara n-negozjar mingħajr ħlas 15-il minuta wara t-twettiq tat-tranżazzjoni, sabiex joffru dejta ta’ qabel u ta’ wara n-negozjar b’mod separat, u billi jagħtu l-possibbiltà lill-Kummissjoni sabiex permezz ta’ atti ddelegati tiċċara dwar x’jikkostitwixxi bażi kummerċjali raġonevoli. Dan ir-Regolament jeħtieġ ukoll lid-ditti tal-investiment jippubblikaw in-negozjar li jitwettaq barra ċ-ċentri tan-negozjar permezz ta’ Arranġamenti Pubbliċi Approvati li ser ikunu wkoll regolati fid-Direttiva. Dan għandu jtejjeb b’mod sinifikanti l-kwalità tad-dejta dwar l-OTC u konsegwentement jiffaċilita l-konsolidazzjoni tagħha. Trasparenza għad-ditti tal-investiment li jinnegozjaw OTC inklużi l-internalizzaturi sistematiċi (Titolu III – l-Artikoli 13-20) Sabiex jiġu sostnuti kundizzjonijiet ekwi għal kulħadd, tiġi appoġġjata l-iskoperta tal-prezzijiet fis-suq kollu, u jiġu protetti l-investituri fil-livell tal-konsumatur, huma proposti regoli ta’ trasparenza speċifiċi għad-ditti tal-investiment li jaġixxu bħala internalizzatur sistematiku. Ir-regoli ta’ trasparenza eżistenti għall-internalizzaturi sistematiċi se japplikaw għall-ishma u l-istrumenti simili għal strumenti tal-ekwità, filwaqt li dispożizzjonijiet ġodda jiġu introdotti għal bonds, prodotti strutturati ta’ ffinanzjar ammessi għan-negozjar fis-suq regolat jew li għalihom ġie ppubblikat prospektus, kwoti tal-emissjonijiet u derivati li huma eliġibbli għall-ikklerjar jew li huma ammessi għan-negozjar f’suq regolat jew li huma negozjati f’MTF jew OTF. Barra minn hekk, għal ishma u strumenti simili għal strumenti tal-ekwità, ġie introdott daqs ta’ kwotazzjoni minimu, u huma meħtieġa kwotazzjonijiet bidirezzjonali. Huma proposti regoli ta’ trasparenza ta’ wara n-negozjar identiċi għal dawk applikabbli għal negozjar li jsir fiċ-ċentri tan-negozjar li japplikaw għall-ishma kollha inklużi l-istrumenti simili għal strumenti tal-ekwità, kif ukoll għal bonds u prodotti strutturati ta’ ffinanzjar li għalihom ġie ppubblikat prospektus, għal kwoti tal-emissjonijiet u għal derivati li huma ammessi għan-negozjar f'suq regolat jew negozjati fuq MTF jew OTF, kif ukoll għal derivati li huma eliġibbli għall-ikklerjar jew li huma rrapportati f’repożitorju tan-negozju. Irrapportar tat-tranżazzjonijiet (Titolu IV – l-Artikoli 21-23) Ir-rapportar tat-tranżazzjonijiet skont il-MiFID jippermetti lis-superviżuri jimmonitorjaw l-attivitajiet tad-ditti tal-investiment u jiżgura konformità mal-MiFID u jimmonitorjaw għall-abbużi skont id-Direttiva dwar l-Abbuż tas-Suq (MAD – “Market Abuse Directive”). Ir-rapportar tat-tranżazzjonijiet huwa utli wkoll għal monitoraġġ ġenerali tas-suq. Id-dispożizzjonijiet li huma proposti se jtejbu l-kwalità tar-rapportar tat-tranżazzjonijiet f’għadd ta’ aspetti. Se jkun meħtieġ li t-tranżazzjonijiet kollha fl-istrumenti finanzjarji jiġu rrapportati għand l-awtoritajiet kompetenti, għajr it-tranżazzjonijiet fl-istrumenti finanzjarji li mhumiex innegozjati b’mod organizzat u li mhumiex suxxettebbli għall-abbuż tas-suq u ma jistgħux jintużaw għal skopijiet abbużivi. L-awtoritajiet kompetenti se jkollhom aċċess sħiħ għar-rekords fl-istadji kollha fl-proċess tal-eżekuzzjoni tal-ordni, mid-deċiżjoni inizjali tan-negozjar, sat-twettiq tagħha. L-ewwel nett, l-emendi joħolqu obbligu ġdid għas-swieq regolati, l-MTFs u l-OTFs biex jaħżnu dejta dwar l-ordni b’mod aċċessibbli għas-superviżuri għal tal-inqas 5 snin. Dan se jippermetti lill-awtoritajiet kompetenti jimmonitorjaw għal tentattivi ta’ abbuż tas-suq kif ukoll għal manipulazzjoni tar-reġistru tal-ordnijiet. Se jkun meħtieġ li l-informazzjoni maħżuna jkun fiha l-informazzjoni kollha meħtieġa wkoll għat-tranżazzjonijiet irrapportati, l-aktar inkluża l-identifikazzjoni tal-klijent, u tal-persuni responsabbli mit-twettiq tat-tranżazzjoni, pereżempju n-negozjanti, jew l-algoritmi tal-kompjuter. It-tieni nett, l-ambitu tar-rapportar tat-tranżazzjonijiet li sa issa kien limitat għal strumenti finanzjarji ammessi għan-negozjar f’suq regolat, inklużi tranżazzjonijiet fi strument bħal dan li jitwettqu barra s-suq, se jkun sostanzjalment estiż u għaldaqstant, allinjat mal-ambitu tar-regoli dwar l-abbuż tas-suq. L-uniċi strumenti li r-rekwiżit mhux ser ikun jgħodd għalihom se jkunu (i) l-istrumenti mhux ammessi għan-negozjar u li lanqas ma jkunu negozjati f’MTF jew OTF, (ii) l-istrumenti li l-valur tagħhom ma jiddependix fuq dak tal-istrumenti finanzjarji ammessi għan-negozjar jew innegozjati f’MTF jew OTF, (iii) l-istrumenti li n-negozjar tagħhom ma jistax ikollu impatt fuq strument ammess għan-negozjar jew fuq strument innegozjat f’MTF jew OTF. It-tielet nett, minn naħa waħda d-dispożizzjonijiet ser itejbu l-kwalità tar-rapportar, billi jipprovdu għal identifikazzjoni aħjar tal-klijenti li d-ditta tal-investimenti wettqet it-tranżazzjoni f’isimhom u l-persuni responsabbli mit-twettiq tagħha, u min-naħa l-oħra, is-swieq regolati, l-MTFs u l-OTFs ser ikunu meħtieġa jirrapportaw id-dettalji tat-tranżazzjonijiet imwettqa mid-ditti li mhumiex soġġetti għall-obbligi ġenerali ta’ rapportar. Barra minn hekk, f’termini ta’ kwalità, id-dispożizzjonijiet proposti se jkunu jeħtieġu li r-rapportar isir permezz ta’ mekkaniżmi ta’ rapportar approvati mill-awtoritajiet kompetenti, skont id-Direttiva. Sabiex ir-rapporti tat-tranżazzjonijiet u l-informazzjoni maħżuna tal-ordni jidentifikaw lill-klijent u lil dawk responsabbli mit-twettiq tat-tranżazzjoni, inklużi l-algoritmi tal-kompjuer, id-ditti tal-investiment se jkunu meħtieġa jgħaddu din l-informazzjoni meta jibagħtu ordni lil ditta oħra. F’każ li ma jkunux jixtiequ jgħaddu din l-informazzjoni lil ditti oħra, se jkollhom ukoll l-għażla li jirrapportaw ordni daqslikieku kienet tranżazzjoni. Ir-raba’ nett, għal raġunijiet ta’ spejjeż u effiċjenza, għandhom jiġu evitati r-rapportar doppju ta’ negozjati skont il-MiFID u r-rekwiżiti tar-rapportar proposti reċentement għar-repożitorji tan-negozju (EMIR – “European market infrastructure regulation”). Għaldaqstant, ir-repożitorji tan-negozju se jkunu meħtieġa jittrażmettu rapporti lill-awtoritajiet kompetenti. Finalment, jekk dawn il-bidliet juru li mhumiex biżżejjed sabiex tinkiseb ħarsa ġenerali sħiħa u preċiża tal-attività ta’ negozjar u l-pożizzjonijiet individwali, klawżola ta’ reviżjoni tistipola li, sentejn (2) wara d-dħul fis-seħħ tar-Regolament, il-Kummissjoni tista’ tintroduċċi miżuri li jeħtieġu li r-rapportar mid-ditti tal-investiment imorr direttament f'sistema magħżula mill-AETS. Negozjar ta’ derivati (it-Titolu V – l-Artikoli 24-27) Bħala parti mill-isforzi sinifikanti li għaddejjin sabiex jitjiebu l-istabbiltà, it-trasparenza u s-sorveljanza tas-swieq tad-derivati OTC, il-G20 qablu li n-negozjar f’derivati OTC standardizzati għandu jibda jsir f'boroż jew pjattaformi elettroniċi ta’ negozjar fejn xieraq. B’konsistenza mar-rekwiżiti diġà proposti mill-Kummissjoni (EMIR) sabiex jiżdied l-ikklerjar ċentrali ta’ derivattivi OTC, id-dispożizzjonijiet proposti f’dan ir-Regolament se jeħtieġu li n-negozjar f’derivati żviluppati kif xieraq iseħħ biss fi pjattaformi eliġibbli, jiġifieri fis-swieq regolati, fl-MTFs jew fl-OTFs. Dan l-obbligu se jiġi impost kemm fuq il-kontropartijiet finanzjarji kif ukoll fuq dawk mhux finanzjarji li jaqbżu l-limitu ta’ kklerjar fl-EMIR. Id-dispożizzjonijiet iħallu f’idejn il-Kummissjoni u l-AETS il-kompitu biex permezz ta’ standards tekniċi jiddefinixxu l-lista ta’ derivati eliġibbli għal dan l-obbligu, billi tiġi kkunsidrata l-likwidità tal-istrument speċifiku. Aċċess mhux diskriminatorju għall-ikklerjar (it-Titolu VI - l-Artikoli 28-30) Minbarra r-rekwiżiti fid-Direttiva 2004/39/KE li jipprevjenu lill-Istati Membri milli jillimitaw l-aċċess mingħajr raġuni għall-infrastruttura ta’ wara n-negozjar, bħal kontroparti ċentrali (CCP - central counterparty) u arranġamenti ta’ saldu, huwa neċessarju li dan ir-Regolament ineħħi diversi ostakoli kummerċjali oħrajn li jistgħu jintużaw sabiex jipprevjenu l-kompetizzjoni fl-ikklerjar ta’ strumenti finanzjarji. L-ostakoli jistgħu jirriżultaw minn kontropartijiet ċentrali li ma jfornux servizzi ta’ kklerjar għal ċerti ċentri tan-negozjar, ċentri tan-negozjar li ma jipprovdux flussi ta’ dejta lil clearers potenzjalment ġodda jew billi informazzjoni dwar il-valuri referenzjarji jew indiċijiet ma jiġux ipprovduti lil clearers jew lil ċentri tan-negozjar. Id-dispożizzjonijiet proposti se jipprojbixxu prattiki diskriminatorji u jipprevjenu ostakoli li jistgħu jipprevjenu l-kompetizzjoni għall-ikklerjar tal-istrumenti finanzjarji. Dan se jżid il-kompetizzjoni għall-ikklerjar tal-istrumenti finanzjarji sabiex jonqsu l-ispejjeż tal-investiment u tat-teħid ta' self, jiġu eliminati l-ineffiċjenzi u titrawwem l-innovazzjoni fis-swieq Ewropej. Superviżjoni tal-prodotti u l-pożizzjonijiet (it-Titolu VII, l-Artikoli 31-35) Minbarra l-konklużjonijiet tal-Kunsill dwar it-tisħiħ tas-superviżjoni Finanzjarja tal-UE (10 ta’ Ġunju 2009), kien hemm qbil ġenerali li l-effikaċja tas-superviżjoni u l-infurzar trid tiżdied u li wara l-kriżi l-awtoritajiet kompetenti jridu jingħataw setgħat speċifiċi ġodda, partikolarment f’termini ta’ abbiltà ta’ skrutinju ta’ prodotti u servizzi li jkunu qed jiġu offruti. L-ewwel nett, l-emendi proposti se jżidu ħafna s-superviżjoni tal-prodotti u s-servizzi billi minn naħa jintroduċu possibbiltajiet għall-awtoritajiet kompetenti biex b’koordinazzjoni mal-AETS jistipulaw projbizzjonijiet permanenti fuq prodotti jew attivitajiet jew prattiċi finanzjarji, u min-naħa l-oħra għall-AETS biex hi wkoll temporanjament tipprojbixxi prodotti u servizzi. Din il-projbizzjoni tkun tista' tikkonsisti minn projbizzjoni jew restrizzjoni fuq il-kummerċjalizzazzjoni jew bejgħ ta’ strumenti finanzjarji jew fuq xi prassi jew fuq persuni involuti fl-attività speċifika. Id-dispożizzjonijiet jistabbilixxu kundizzjonijiet speċifiċi għall-attivazzjoni ta’ dawn iż-żewġ projbizzjonijiet, li l-aktar li jistgħu jseħħu huwa meta jkun hemm tħassib dwar il-protezzjoni tal-investitur, jew theddid għall-funzjonament ordinat tas-swieq finanzjarji jew għall-istabbiltà tas-sistema finanzjarja. It-tieni nett, flimkien mas-setgħat proposti fid-Direttiva reveduta li jagħtu l-possibbiltà lill-awtoritajiet kompetenti jikkontrollaw il-pożizzjonijiet inkluż l-istipular ta’ limiti tal-pożizzjonijiet, id-dispożizzjonijiet proposti fir-Regolament jintroduċu rwol għall-AETS biex tikkoordina l-miżuri meħuda fuq livell nazzjonali. Tagħti wkoll setgħat speċifiċi lill-AETS biex timmaniġj jew tillimita l-pożizzjonijiet tal-parteċipanti tas-suq. Id-dispożizzjonijiet proposti jistabbilixxu kundizzjonijiet preċiżi sabiex iseħħ dan, l-aktar f’termini ta’ theddida għall-funzjonament ordinat tas-swieq jew għall-arranġamenti ta’ konsenja għal komoditajiet fiżiċi, jew għall-istabbiltà tas-sistema finanzjarja fl-Unjoni. Kwoti tal-emissjonijet (Artikolu 1) B'differenza min-negozjar fid-derivati, swieq spot sekondarji fil-kwoti tal-emissjonijiet tal-UE (EUAs) ftit li xejn huma rregolati. Seħħet firxa ta' prattiċi frawdalenti fis-swieq spot li tista' thedded il-fiduċja fl-iskema tan-negozjar tal-emissjonijiet (ETS - Emissions Trading Scheme), stabbilita mid-Direttiva tal-UE dwar l-ETS[15]. Flimkien mal-miżuri fid-Direttiva ETS tal-UE biex tissaħħaħ is-sistema tar-reġistri tal-EUA u l-kundizzjonijiet biex jinfetaħ kont tan-negozjar fl-EUAs, il-proposta tissoġġetta s-suq kollu tal-EUA għar-regolamentazzjoni tas-swieq finanzjarji. Kemm is-swieq spot kif ukoll dawk tad-derivati jkunu jaqgħu taħt superviżur wieħed. Ikunu japplikaw kemm l-MiFID kif ukoll id-Direttiva 2003/6/KE dwar l-abbuż tas-suq, b'hekk titjieb is-sigurtà tas-suq b'mod komprensiv mingħajr ma jkun hemm interferenza mal-għan tiegħu, li jibqa' dak li jitnaqqsu l-emissjonijiet. Aktar minn hekk, dan ser jiżgura l-koerenza mar-regoli li diġà japplikaw għad-derivati tal-EUA u jwassal għal aktar sigurtà peress li l-banek u d-ditti tal-investiment, entitajiet li huma obbligati jimmonitorjaw l-attività tan-negozju għall-frodi, l-abbuż u l-ħasil tal-flus, jieħdu rwol akbar fl-approvazzjoni ta' negozjanti spot prospettivi. Forniment ta' servizzi tal-investiment minn ditti minn pajjiżi terzi mingħajr fergħa (it-Titolu VIII – l-Artikoli 36-39) Il-proposta toħloq qafas armonizzat biex jingħata aċċess għas-swieq tal-UE lil ditti u operaturi tas-suq ibbażati f'pajjiżi terzi biex tingħeleb il-frammentazzjoni attwali fir-reġimi nazzjonali ta' pajjiżi terzi u jiġu żgurati kundizzjonijiet ekwi għall-atturi tas-servizzi finanzjarji kollha fit-territorju tal-UE. Il-proposta tintroduċi reġim ibbażat fuq valutazzjoni preliminari tal-ekwivalenza mill-Kummissjoni tal-ġurisdizzjonijiet ta' pajjiżi terzi. Ditti minn pajjiżi terzi li fil-konfront tagħhom tkun ittieħdet deċiżjoni tal-ekwivalenza jkunu jistgħu jitolbu biex jibdew jipprovdu servizzi fl-Unjoni. Il-forniment ta' servizzi lil klijenti fil-livell ta' konsumatur tkun teħtieġ l-istabbiliment ta' fergħa; id-ditta minn pajjiż terz għandha tiġi awtorizzata fl-Istat Membru fejn tkun stabbilita l-fergħa u f'xi oqsma l-fergħa tkun soġġetta għar-rekwiżiti tal-UE (rekwiżiti organizzazzjonali, regoli tal-kondotta tan-negozju, konflitti ta' interess, trasparenza u oħrajn). Il-forniment ta' servizzi lil kontrapartijiet eliġibbli ma jkunx jeħtieġ l-istabbiliment ta' fergħa; ikun jistgħu jipprovduhom ditti minn pajjiż terz bil-kundizzjoni li jkollhom reġistrazzjoni AETS. Ikunu superviżati fil-pajjiż tagħhom. Ikun meħtieġ ftehim ta' kooperazzjoni adegwat bejn is-superviżuri fil-pajjiżi terzi u l-awtoritajiet kompetenti nazzjonali u l-AETS. IMPLIKAZZJONI BAġITARJA L-implikazzjonijiet speċifiċi tal-proposta għall-baġit huma relatati mal-kompitu allokat lill-AETS kif speċifikat fid-dikjarazzjonijiet finanzjarji leġiżlattivi mehmuża ma’ din il-proposta. Fid-dikjarazzjoni finanzjarja mehmuża ma’ din il-proposta huma vvalutati wkoll l-implikazzjonijiet baġitarji speċifiċi għall-Kummissjoni. Il-proposta għandha implikazzjonijiet għall-baġit tal-Komunità. 2011/0296 (COD) Proposta għal REGOLAMENT TAL-PARLAMENT EWROPEW U TAL-KUNSILL dwar is-swieq tal-istrumenti finanzjarji u li jemenda r-Regolament [EMIR] dwar id-derivati OTC, il-kontropartijiet ċentrali u r-repożitorji tan-negozju (Test b’relevanza għaż-ŻEE) IL-PARLAMENT EWROPEW U L-KUNSILL TAL-UNJONI EWROPEA, Wara li kkunsidraw it-Trattat dwar il-Funzjonament tal-Unjoni Ewropea, u b’mod partikolari l-Artikolu 114 tiegħu, Wara li kkunsidraw il-proposta mill-Kummissjoni Ewropea, Wara li ntbagħat l-abbozz tal-att leġiżlattiv lill-Parlamenti nazzjonali, Wara li kkunsidraw l-opinjoni tal-Kumitat Ekonomiku u Soċjali Ewropew[16], Wara li kkunsidraw l-opinjoni tal-Kontrollur Ewropew għall-Protezzjoni tad-Dejta, Filwaqt li jaġixxu skont il-proċedura leġiżlattiva ordinarja, Billi: 1. Il-kriżi finanzjarja esponiet dgħjufijiet fit-trasparenza tas-swieq finanzjarji. Għaldaqstant, it-tisħiħ tat-trasparenza huwa wieħed mill-prinċipji kondiviżi għat-tisħiħ tas-sistema finanzjarja kif ikkonfermat mid-dikjarazzjoni tal-G20 f’Londra fit-2 ta’ April 2009. Sabiex tissaħħaħ it-trasparenza u jitjieb il-funzjonament tas-suq intern għall-istrumenti finanzjarji, għandu jiġi implimentat qafas ġdid li jistabbilixxi rekwiżiti uniformi għat-trasparenza tat-tranżazzjonijiet fis-swieq għall-istrumenti finanzjarji. Il-qafas għandu jistabbilixxi regoli komprensivi għal firxa wiesgħa ta’ strumenti finanzjarji. Għandu jikkumplimenta r-rekwiżiti għat-trasparenza tal-ordnijiet u t-tranżazzjonijiet fir-rigward tal-ishma stabbiliti fid-Direttiva 2004/39/KE tal-Parlament Ewropew u tal-Kunsill tal-21 ta’ April 2004. 2. Il-Grupp ta’ Livell Għoli dwar is-Superviżjoni Finanzjarja fl-UE ppresedut minn Jacques de Larosière stieden lill-Unjoni sabiex tiżviluppa sett aktar armonizzat ta' regolamenti finanzjarji. Fil-kuntest tal-arkitettura tas-superviżjoni Ewropea tal-ġejjieni, il-Kunsill Ewropew tat-18 u d-19 ta’ Ġunju 2009 enfasizza wkoll il-ħtieġa li tiġi stabbilita ġabra Ewropea waħda tar-regoli applikabbli għall-istitzzjonijiet finanzjarji kollha fis-Suq Uniku. 3. Konsegwentement, il-leġiżlazzjoni l-ġdida għandha tikkonsisti f’żewġ strumenti legali differenti, Direttiva u dan ir-Regolament. Flimkien, iż-żewġ strumenti legali għandhom jifformaw il-qafas legali li jikkontrolla r-rekwiżiti applikabbli għad-ditti tal-investiment, is-swieq regolati u l-fornituri tas-servizzi ta’ rapportar tad-dejta. Għaldaqstant dan ir-Regolament għandu jinqara flimkien mad-Direttiva. Il-ħtieġa li tiġi stabbilita ġabra waħda ta' regoli għall-istituzzjonijiet kollha fir-rigward ta’ ċerti rekwiżiti u li jiġi evitat il-potenzjal tal-arbitraġġ regolatorju kif ukoll li tiġi pprovduta aktar ċertezza legali u anqas kumplessità regolatorja għall-parteċipanti tas-suq tiġġustifika l-użu ta’ bażi legali li tippermetti għall-ħolqien ta’ Regolament. Sabiex jitneħħew l-ostakli li fadal għan-negozju u d-distorzjonijiet sinifikanti fil-kompetizzjoni li jirrizultaw mid-diverġenzi bejn il-liġijiet nazzjonali u jiġi prevenut kwalunkwe ostaklu ulterjuri probabbli għan-negozju u distorzjonijiet sinifikanti fil-kompetizzjoni milli jinħolqu, huwa meħtieġ li jiġi adottat Regolament li jistabbilixxi regoli uniformi applikabbli fl-Istati Membri kollha. Dan l-att applikabbli direttament jimmira biex jikkontribwixxi b'mod effettiv lejn il-funzjonament bla intoppi tas-suq intern u għandu, konsegwentament, ikun ibbażat fuq id-dispożizzjonijiet tal-Artikolu 114 tat-TFUE, kif interpretat skont il-ġurisprudenza konsistenti tal-Qorti tal-Ġustizzja tal-Unjoni Ewropea. 4. Id-Direttiva 2004/39/KE tal-Parlament Ewropew u tal-Kunsill tal-21 ta’ April 2004 tistabbilixxi regoli sabiex in-negozjar fl-ishma ammessi għan-negozjar isir f’suq regolat qabel u wara n-negozjar ikun trasparenti u għar-rapportar lill-awtoritajiet kompetenti ta’ tranżazzjonijiet fl-istrumenti finanzjarji ammessi għan-negozjar f’suq regolat; id-Direttiva teħtieġ tiġi riformulata sabiex tirrefletti kif xieraq l-iżviluppi fis-swieq finanzjarji u sabiex tindirizza d-dgħjufijiet u sabiex tagħlaq il-lakuni li kienu fost l-oħrajn esposti matul il-kriżi tas-suq finanzjarju. 5. Id-dispożizzjonijiet fir-rigward tar-rekwiżiti tan-negozjar u tat-trasparenza regolatorja jeħtiġilhom jieħdu l-forma ta’ liġi applikabbli direttament applikata għad-ditti tal-investiment kollha li għandhom isegwu regoli uniformi fis-swieq kollha tal-Unjoni, sabiex ikun hemm applikazzjoni uniformi ta’ qafas regolatorju wieħed, sabiex isaħħu l-fiduċja fit-trasparenza tas-swieq madwar l-Unjoni, inaqqsu l-kumplessità regolatorja u l-ispejjeż tal-konformità tad-ditti, speċjalment għall-istituzzjonijiet finanzjarji li joperaw fuq bażi transkonfinali, u jikkontribwixxu għat-tneħħija tad-distorsjonijiet tal-kompetizzjoni. L-adozzjoni ta' Regolament li jiżgura applikabbiltà diretta hija l-aktar adattata biex tilħaq dawn l-għanijiet regolatorji u tiżgura kundizzjonijiet uniformi billi tipprevjeni rekwiżiti nazzjonali diverġenti bħala konsegwenza ta' traspożizzjoni ta’ direttiva. 6. Għandhom jiġu introdotti u allenjati ma' xulxin mill-qrib definizzjonijiet ta' suq u MTF regolati biex jirriflettu l-fatt li jirrappreżentaw l-istess funzjonalità organizzata ta' negozjar. Id-definizzjonijiet għandhom jeskludu sistemi bilaterali fejn ditta tal-investiment tidħol għal kull biċċa negozju f'isimha stess, anki bħala kontraparti bla riskju interposta bejn il-bejjiegħ u x-xerrej. It-terminu 'sistema' jinkludi dawk is-swieq kollha li huma magħmula minn sett ta' regoli u pjattaforma tan-negozjar kif ukoll dawk li jiffunzjonaw biss abbażi ta' sett ta' regoli. Swieq u MTFs irregolati mhumiex obbligati joperaw sistema 'teknika' għal ordinijiet li jaqblu. Suq li huwa magħmul biss minn sett ta' regoli li jirregolaw aspetti relatati mas-sħubija, ammissjoni ta' strumenti għan-negozjar, negozjar bejn il-membri, rappurtar u fejn applikabbli obbligi ta' trasparenza huwa suq jew MTF regolat skont it-tifsira ta' din id-Direttiva u tranżazzjonijiet li jsiru skont dawn ir-regoli jitqiesu li saru skont is-sistemi ta' suq regolat jew MTF. It-terminu 'interessi ta’ xiri u bejgħ' għandu jinftiehem f'sens wiesa' u jinkludi ordnijiet, kwotazzjonijiet u indikazzjonijiet ta' interess. Ir-rekwiżit li l-interessi jinġiebu flimkien fis-sistema permezz ta' regoli nondiskriminatorji stipulati mill-operatur tas-sistema jfisser li jinġiebu flimkien skont ir-regoli tas-sistema jew permezz tal-protokolli jew il-proċeduri operazzjonali interni tas-sistema (fosthom proċeduri integrati f'softwer tal-kompjuter). It-terminu 'regoli nondiskriminatorji' ifisser li dawn ir-regoli ma jħallu l-ebda diskrezzjoni lid-ditta tal-investiment li topera MTF dwar kif l-interessi jistgħu jinteraġixxu. Id-definizzjonijiet jeħtieġu li l-interessi jinġiebu flimkien b'mod li jwasslu għal kuntratt, biex b'hekk l-eżekuzzjoni sseħħ skont ir-regoli tas-sistema jew permezz tal-protokolli jew il-proċeduri operazzjonali interni tas-sistema. 7. Sabiex is-swieq Ewropej isiru aktar trasparenti u biex il-kundizzjonijiet bejn id-diversi ċentri li joffru servizzi ta' negozjar isiru ekwi huwa neċessarju li tkun introdotta kategorija ġdida ta' faċilità organizzata ta' negozjar (organised trading facility - OTF). Din il-kategorija ġdida tkun iddefinita b'mod wiesa' ħalli issa u fil-futur tkun tista' tkopri t-tipi kollha ta' eżekuzzjonijiet organizzati u arranġamenti ta' negozjar li ma jikkorrispondux għall-funzjonalitajiet jew l-ispeċifikazzjonijiet regolatorji taċ-ċentri eżistenti. Konsegwentament jeħtieġ li jiġu applikati rekwiżiti organizzazzjonali xierqa u regoli trasparenti li jsostnu l-iskoperta effiċjenti tal-prezzijiet. Il-kategorija l-ġdida tinkludi sistemi ta' broker crossing, li jistgħu jiġu deskritti bħala sistemi elettroniċi interni ta' tqabbil operati minn ditta tal-investiment li jeżegwixxu l-ordnijiet tal-klijenti fil-konfront ta' ordnijiet ta' klijenti oħra. Il-kategorija l-ġdida tinkludi wkoll sistemi eleġibbli għan-negozjar ta' derivati eleġibbli għall-ikklerjar u likwidi biżżejjed. Ma għandhiex tinkludi faċilitajiet fejn ma tkunx qed isseħħ eżekuzzjoni jew arranġament ġenwin ta' negozju, bħal bords tal-avviżi użati għar-reklamar ta' interessi ta' xiri jew bejgħ, entitajiet oħra li jaggregaw jew jippuljaw interessi potenzjali ta' xiri jew bejgħ, jew servizzi elettroniċi ta' konferma wara n-negozjar. 8. Din il-kategorija ġdida ta' faċilità organizzata ta' negozjar ser tikkumplimenta t-tipi eżistenti ta' ċentri tan-negozjar. Filwaqt li swieq irregolati u l-faċilitajiet multilaterali ta' negozjar huma karatterizzati minn eżekuzzjoni nondiskriminatorja tat-tranżazzjonijiet, l-operatur ta' faċilità organizzata ta' negozjar għandu jkollu d-diskrezzjoni fuq kif tiġi eżekwita tranżazzjoni. Konsegwentament, ir-regoli tal-kondotta tan-negozju, l-aħjar eżekuzzjoni u l-maniġġ tal-ordnijiet tal-klijenti għandhom japplikaw għat-tranżazzjonijiet imwettqa f'OTF operata minn ditta tal-investiment jew operatur tas-suq. Madankollu, minħabba li OTF tikkostitwixxi pjattaforma ġenwina ta' negozjar, l-operatur tal-pjattaforma għandu jkun newtrali. Għalhekk, l-operatur ta' OTF ma għandu jitħalla jeżekwixxi l-ebda tranżazzjoni fl-OTF bejn interessi ta' xiri jew bejgħ ta' partijiet terzi multipli, inklużi ordnijiet ta' klijenti miġbura flimkien fis-sistema bil-kapital proprjetarju tiegħu stess. Dan jeskludihom ukoll milli jaġixxu bħala internalizzaturi sistematiċi fl-OTF operata minnhom. 9. In-negozjar organizzat kollu għandu jitwettaq f’ċentri tan-negozjar regolati u jkunu kompletament trasparenti, kemm qabel kif ukoll wara n-negozjar. Għaldaqstant, ir-rekwiżiti ta’ trasparenza għandhom japplikaw għat-tipi kollha ta’ ċentri tan-negozjar, u għall-istrumenti finanzjarji kollha negozjati fihom. 10. In-negozjar f’irċevuti tad-depożiti, fondi nnegozjati fil-boroż, ċertifikati, strumenti finanzjarji simili u ishma għajr dawk ammessi għan-negozjar f’suq regolat ħafna drabi iseħħ bl-istess mod, u jilħaq għan ekonomiku kważi identiku, bħan-negozjar f’ishma ammessi għan-negozjar f’suq regolat. Għaldaqstant, id-dispożizzjonijiet ta’ trasparenza applikabbli għall-ishma ammessi għan-negozjar fi swieq regolati għandhom jiġu estiżi għal dawn l-istrumenti. 11. Filwaqt li, fil-prinċipju, ir-rikonoxximent tal-ħtieġa għal reġim ta’ eżenzjonijiet minn trasparenza ta’ qabel in-negozju sabiex jiġi appoġġjat il-funzjonament effiċjenti tas-swieq, id-dispożizzjonijiet ta’ eżenzjoni attwali għall-ishma attwalment applikabbli fuq il-bażi tad-Direttiva 2004/39/KE u r-Regolament (KE) Nru 1287/2006 tal-10 ta’ Awwissu 2006 li jimplimentaw id-Direttiva 2004/39/KE tal-Parlament Ewropew u tal-Kunsill dwar l-obbligi tad-ditti ta’ investiment li jżommu r-reġistri, ir-rapportaġġ tat-tranżazzjonijiet, it-trasparenza tas-suq, l-ammissjoni tal-istrumenti finanzjarji għan-negozjar, u t-termini ddefiniti għall-finijiet ta’ dik id-Direttiva[17], jeħtieġu li jiġu skrutinizzati rigward l-adegwatezza tagħhom f’termini ta' ambitu u kundizzjonijiet applikabbli. Sabiex tiġi żgurata applikazzjoni uniformi tal-eżenzjonijiet mit-trasparenza ta’ qabel in-negozju f’ishma u eventwalment strumenti simili oħrajn u prodotti mhux tal-ekwità għal mudelli speċifiċi tas-suq u tipi u daqs ta' ordnijiet, l-Awtorità Ewropea tat-Titoli u s-Swieq (AETS) għandha tivvaluta l-kompatibbiltà tat-talbiet individwali għall-applikazzjoni ta’ eżenzjoni ma’ dan ir-Regolament u ma’ atti ddelegati futuri. Il-valutazzjoni tal-AETS għandha tkun fil-format ta’ opinjoni skont l-Artikolu 29 tar-Regolament (UE) Nru 1095/2010. Barra minn hekk, l-eżenzjonijiet li jeżistu diġà għall-ishma għandhom jiġu reveduti mill-AETS f’perjodu ta’ żmien xieraq u għandha ssir valutazzjoni, li ssegwi l-istess proċedura, dwar jekk għadhomx konformi mar-regoli f’dan ir-Regolament u l-atti ddelegati futuri. 12. Il-kriżi finanzjarja esponiet dgħjufijiet speċifiċi fil-mod kif issir disponibbli l-informazzjoni dwar l-opportunitajiet ta’ negozjar u l-prezzijiet fl-istrumenti finanzjarji għajr l-ishma għall-parteċipanti tas-suq, l-aktar f’termini ta’ żmien, granularità, aċċess ekwu, u affidabbiltà. Għaldaqstant, għandhom jiġu introdotti rekwiżiti ta’ trasparenza ta’ qabel u wara n-negozjar li jikkunsidraw il-karatteristiċi differenti u l-istrutturi tas-suq ta’ tipi speċifiċi ta’ strumenti għajr l-ishma. Sabiex ikun provdut qafas tat-trasparenza b’sod għall-istrumenti relevanti kollha, dawn għandhom japplikaw għal bonds u prodotti finanzjarji strutturati bi prospektus jew li huma ammessi għan-negozjar jew f’suq regolat jew li huma negozjati f’faċilità multilaterali tan-negozjar (MTF) jew f’faċilità organizzata tan-negozjar (OTF), għal derivati li huma negozjati jew ammessi għan-negozjar fi swieq regolati, f’MTFs u OTFs jew li huma kkunsidrati eliġibbli għall-ikklerjar ċentrali, kif ukoll, fil-każ ta’ trasparenza ta’ wara n-negozjar, għal derivati rrapportati f’repożitorji tat-tranżazzjonijiet. Għaldaqstant, ikunu barra l-ambitu tal-obbligi ta’ trasparenza biss dawk l-istrumenti finanzjarji li huma purament negozjati OTC u li jitqiesu li huma partikolarment illikwidi jew li huma personalizzati fid-disinn tagħhom. 13. Huwa neċessarju li jiġi introdott livell xieraq ta’ trasparenza tan-negozjar fis-swieq għal bonds, prodotti finanzjarji strutturati u derivati sabiex tiġi megħjuna l-valwazzjoni tal-prodotti kif ukoll l-effiċjenza tal-formazzjoni tal-prezz. Il-prodotti finanzjarji strutturati għandhom jinkludu l-aktar garanziji sostnuti b'assi kif definiti fl-Artikolu 2(5) tar-Regolament (KE) Nru 809/2004, li jinkludu fost l-oħrajn obbligi ta’ dejn kollateralizzati. 14. Sabiex jiġu żgurati kundizzjonijiet applikabbli uniformi bejn iċ-ċentri tan-negozjar, għandhom japplikaw l-istess rekwiżiti ta’ trasparenza ta’ qabel u wara n-negozjar għat-tipi differenti ta’ ċentri. Ir-rekwiżiti ta’ trasparenza għandhom jiġu kalibrati għal tipi differenti ta’ strumenti, inklużi tal-ekwità, il-bonds u d-derivati, u għal tipi differenti ta’ negozjar, inkluż ir-reġistru tal-ordnijiet u s-sistemi mmotivati mill-kwotazzjonijiet kif ukoll sistemi ta' senserija ibrida u bil-vuċi u jitqiesu l-ħruġ, id-daqs tat-tranżazzjoni u l-karatteristiċi tas-swieq nazzjonali. 15. Sabiex jiġi żgurat li n-negozjar li jitwettaq OTC ma jheddidx l-iskoperta effiċjenti tal-prezzijiet jew kundizzjonijiet ekwi u trasparenti għal kulħadd bejn il-mezzi ta’ negozjar, ir-rekwiżiti ta’ trasparenza xierqa ta’ qabel in-negozjar għandhom japplikaw għad-ditti tal-investiment li jinnegozjaw f’isimhom stess fl-istrumenti finanzjarji OTC sakemm jitwettaq fil-kapaċità tagħhom bħala internalizzaturi sistematiċi relatati mal-ishma, l-irċevuti tad-depożiti, il-fondi nnegozjati fil-boroż, iċ-ċertifikati jew strumenti finanzjarji simili oħra, u bonds, prodotti strutturati ta’ ffinanzjar, u derivattivi eliġibbli għall-ikklerjar. 16. Ditta tal-investimenti li teżekwixxi ordnijiet tal-klijenti bil-kapital prjoprju tagħha għandha tiġi kkunsidrata bħala internalizzatur sistematiku, sakemm it-tranżazzjonijiet ma jitwettqux barra s-swieq regolati, l-MTFs u l-OTFs fuq bażi okkażjonali, ad hoc u irregolari. Internalizzaturi sistematiċi għandhom jiġu definiti bħala ditti tal-investiment li, fuq bażi organizzata, frekwenti u sistematika jinnegozjaw f’isimhom stess billi jeżekwixxu ordnijiet tal-klijenti barra suq regolat, MTF jew OTF. Sabiex jiġu żgurati l-għan u l-applikazzjoni effettiva ta’ din id-definizzjoni għall-ditti tal-investiment, kwalunkwe negozjar bilaterali mwettaq ma’ klijenti għandu jkun relevanti u kriterji kwantitattivi għandhom jikkomplimentaw il-kriterji kwalitattivi għall-identifikazzjoni tad-ditti tal-investiment li jkunu meħtieġa jirreġistraw bħala internalizzaturi sistematiċi, stabbiliti fl-Artikolu 21 tar-Regolament tal-Kummissjoni Nru 1287/2006 li jimplimenta d-Direttiva 2004/39/KE. Filwaqt li OTF hija kwalunkwe sistema jew faċilità li fiha interessi ta’ partijiet terzi multipli għal xiri u bejgħ jinteraġixxu fis-sistema, l-internalizzatur sistematiku ma għandux jitħalla jiġbor flimkien interessi ta’ partijiet terzi għal xiri u bejgħ. 17. L-internalizzaturi sistematiċi jistgħu jiddeċiedu li jagħtu aċċess għall-kwotazzjonijiet tagħhom lill-klijenti mhux professjonisti biss, lill-klijenti professjonisti biss, jew lit-tnejn. Ma għandhomx jitħallew jagħmlu diskriminazzjoni f’dawk il-kategoriji ta’ klijenti. L-internalizzaturi sistematiċi mhumiex obbligati jippubblikaw il-kwotazzjonijiet tad-ditta relatati mat-tranżazzjonijiet li huma akbar mid-daqs standard tas-suq. Id-daqs standard tas-suq għal kwalunkwe klassi ta’ strument finanzjarju ma għandux ikun sproporzjonat b’mod sinifikanti għall-ebda strument finanzjarju inkluż f’dik il-klassi. 18. Mhijiex l-intenzjoni ta’ dan ir-Regolament li jobbliga l-applikazzjoni tar-regoli ta’ trasparenza ta’ qabel in-negozjar għal tranżazzjonijiet imwettaq fuq bażi OTC, li l-karatteristiċi tagħhom jinkludu li huma ad hoc u irregolari u jitwettqu ma’ kontropartijiet operaturi u li huma parti minn relazzjoni tan-negozju li hi stess hija kkaratterizzata minn negozjar akbar mid-daqs standard tas-suq, u fejn in-negozjar jitwettaq barra s-sistemi ġeneralment użati mid-ditta konċernata għan-negozju tagħha bħala internalizzatur sistematiku. 19. Id-dejta tas-suq għandha tkun disponibbli faċilment u minnufih għall-utenti f’format diżaggregat kemm jista’ jkun sabiex tippermetti lill-investituri, u lill-fornituri tas-servizz tad-dejta li jaqdu l-bżonnijiet tagħhom, sabiex jadattaw soluzzjonijiet tad-dejta sal-ogħla grad possibbli. Għaldaqstant, id-dejta tat-trasparenza ta’ qabel u wara n-negozjar għandha ssir disponibbli għall-pubbliku b’mod “diżaggregat” sabiex jonqsu l-ispejjeż għall-parteċipanti tas-suq meta jixtru d-dejta. 20. Id-Direttiva 95/46/KE tal-Parlament Ewropew u tal-Kunsill tal-24 ta’ Ottubru 1995 dwar il-protezzjoni ta’ individwi fir-rigward tal-ipproċessar ta’ data personali u dwar il-moviment liberu ta’ dik id-data[18] u r-Regolament (KE) Nru 45/2001 tal-Parlament Ewropew u tal-Kunsill tat-18 ta’ Diċembru 2000 dwar il-protezzjoni tal-individwi fir-rigward tal-ipproċessar ta' dejta personali mill-istituzzjonijiet u l-korpi tal-Komunità u dwar il-moviment liberu ta' dik id-dejta[19] għandhom ikunu kompletament applikabbli għall-iskambju, it-trażmissjoni u l-ipproċessar ta’ dejta personali għall-finijiet ta’ dan ir-Regolament, b’mod partikolari għat-Titolu IV, mill-Istati Membri u l-AETS. 21. Meta wieħed jikkunsidra li l-ftehim milħuq mill-partijiet fis-summit ta’ Pittsburgh tal-G20 fil-25 ta’ Settembru 2009 sabiex fejn ikun xieraq in-negozjar f’kuntratti ta’ derivati OTC standardizzati jibda' jsir f'boroż jew pjattaformi elettroniċi ta’ negozjar, għandha tiġi definita proċedura regolatorja formali sabiex jiġi obbligat in-negozjar bejn kontropartijiet finanzjarji u kontropartijiet mhux finanzjarji kbar fid-derivati kollha li ġew ikkunsidrati bħala eliġibbli għall-ikklerjar u li huma likwidi biżżejjed sabiex jitwettqu f’firxa ta’ ċentri tan-negozjar soġġetti għal regolament komparabbli u li jippermettu lill-parteċipanti jinnegozjaw ma’ kontropartijiet multipli. Il-valutazzjoni tal-likwidità suffiċjenti għandha tqis il-karatteristiċi tas-suq fil-livell nazzjonali fosthom elementi bħal l-għadd u t-tip ta' parteċipanti tas-suq f'suq partikolari, u l-karatteristiċi tat-tranżazzjonijiet, bħad-daqs u l-frekwenza tat-tranżazzjonijiet f'dak is-suq. 22. Meta wieħed jikkunsidra l-ftehim milħuq mill-partijiet fil-G20 f’Pittsburgh fil-25 ta’ Settembru 2009 sabiex minn naħa waħda, fejn ikun xieraq, in-negozjar f’kuntratti ta’ derivati OTC standardizzati jibda' jsir fil-boroż jew pjattaformi elettroniċi ta’ negozjar, u min-naħa l-oħra, il-likwidità relattivament aktar baxxa ta’ diversi derivati OTC, ikun xieraq li tiġi fornita firxa adegwata ta’ ċentri eliġibbli li fihom ikun jista’ jseħħ negozjar skont dan l-impenn. Iċ-ċentri eliġibbli kollha għandhom ikunu soġġetti għal rekwiżiti regolatorji allinjati mill-qrib f’termini ta’ aspetti organizzazzjonali u operattivi, l-arranġamenti sabiex jiġu mitigati kunflitti ta’ interess, sorveljanza tal-attività kollha ta’ negozjar, it-trasparenza ta’ qabel u wara n-negozjar ikkalibrata mill-istrument finanzjarju, u biex interessi ta’ negozjar ta’ partijiet terzi multipli jkunu jistgħu jinteraġixxu flimkien. Madanakollu l-possibbiltà li l-operaturi ta’ ċentri jirranġaw tranżazzjonijiet skont dan l-impenn bejn partijiet terzi multipli b’mod diskrizzjonali għandha tiġi prevista sabiex jitjiebu l-kundizzjonijiet għall-eżekuzzjoni u l-likwidità. 23. L-obbligi ta’ negozjar stabbiliti għal dawn id-derivati għandhom jippermettu għal kompetizzjoni effiċjenti bejn iċ-ċentri tan-negozjar eliġibbli. Għaldaqstant, dawk iċ-ċentri tan-negozjar ma għandhomx ikunu jistgħu jkollhom il-pretensjoni għal drittijiet esklussivi relatati ma' kwalunkwe derivat soġġett għal dan l-obbligu ta’ negozjar u b'hekk jipprevjeni ċentri tan-negozjar oħra milli joffru negozjar f’dawn l-istrumenti. Minħabba l-kompetizzjoni effettiva bejn iċ-ċentri tan-negozjar għad-derivati, huwa essenzjali li ċ-ċentri tan-negozjar ikollhom aċċess nondiskriminatorju u trasparenti għall-kontropartijiet ċentrali (central counterparties – CCPs). Aċċess nondiskriminatorju għal CCP għandu jfisser li ċentru tan-negozjar għandu d-dritt għal trattament nondiskriminatorju f'termini ta' kif kuntratti nnegozjati fil-pjattaforma tiegħu jkunu trattati f'termini ta' rekwiżiti ta' kollateral u n-netting ta' kuntratti ekonomikament ekwivalenti u l-kontromarġinazzjoni ma' kuntratti korrelati kklerjati mill-istess CCP, u tariffi tal-ikklerjar nondiskriminatorji. 24. Is-setgħat tal-awtoritajiet kompetenti għandhom jiġu komplimentati b’mekkaniżmu espliċitu li jipprojbixxi jew jillimita l-kummerċjalizzazzjoni, id-distribuzzjoni u l-bejgħ ta’ kwalunkwe strument finanzjarju li jġib miegħu tħassib serju rigward il-protezzjoni tal-investitur, il-funzjonament ordinat u l-integrità tas-swieq finanzjarji, jew l-istabbiltà tas-sistema finanzjarja sħiħa jew parti minnha, flimkien ma’ setgħat ta’ koordinazzjoni u kontinġenza xierqa għall-AETS. L-eżerċizzju ta’ setgħat bħal dawn għandu jkun soġġett għall-ħtieġa li jiġu ssodifati għadd ta’ kundizzjonijiet speċifiċi. 25. L-awtoritajiet kompetenti għandhom jinnotifikaw lill-AETS dwar id-dettalji ta’ kwalunkwe talba tagħhom sabiex inaqqsu pożizzjoni relatata ma’ kuntratt derivattiv, dwar kwalunkwe limitu ta’ darba, kif ukoll dwar kwalunkwe limitu ta’ pożizzjonijiet ex-ante sabiex titjieb il-koordinazzjoni u l-konverġenza ta' kif ikunu applikati dawn is-setgħat. Id-dettalji essenzjali ta’ kwalunkwe limitu ta’ pożizzjonijiet ex-ante applikat minn awtorità kompetenti għandhom jiġu ppubblikati fuq is-sit elettroniku tal-AETS. 26. L-AETS għandha tkun tista’ titlob informazzjoni mingħand kwalunkwe persuna rigward il-pożizzjoni tagħhom relatata ma’ kuntratt derivat, titlob li dik il-pożizzjoni titnaqqas, kif ukoll tillimita l-abbiltà ta’ persuni li jwettqu tranżazzjonijiet individwali relatati mad-derivati ta’ komoditajiet. Imbagħad, l-AETS għandha tinnotifika lill-awtoritajiet kompetenti relevanti bil-miżuri li tipproponi li jitwettqu u għandha wkoll tippubblika dawn il-miżuri. 27. Id-dettalji tat-tranżazzjonijiet fl-istrumenti finanzjarji għandhom jiġu rrapportati lill-awtoritajiet kompetenti sabiex jippermettulhom jidentifikaw u jinvestigaw każijiet potenzjali ta’ abbuż tas-suq, sabiex jimmonitorjaw li jkun hemm funzjonament ġust u ordinat tas-swieq, kif ukoll jimmonitorjaw l-attivitajiet tad-ditti tal-investiment. L-ambitu ta’ din is-sorveljanza jinkludi l-istrumenti kollha li huma ammessi għan-negozjar f’suq regolat, MTF jew OTF, kif ukoll l-istrumenti kollha li l-valur tagħhom jiddependi fuq jew inkella jinfluwenza l-valur ta’ dawk l-istrumenti. Sabiex jiġi evitat piż amministrattiv żejjed fuq id-ditti tal-investiment, l-istrumenti finanzjarji mhux negozjati b’mod organizzat u li mhumiex suxxettibbli għall-abbuż tas-suq għandhom jiġu esklużi mill-obbligu ta’ rapportar. 28. Sabiex jaqdu l-għan tagħhom bħala għodda tal-monitoraġġ tas-suq, ir-rapporti ta’ tranżazzjonijiet għandhom jidentifikaw il-persuna li tkun ħadet id-deċiżjoni tal-investiment, kif ukoll dawk responsabbli mill-eżekuzzjoni tagħha. Huwa meħtieġ ukoll li l-awtoritajiet kompetenti jkollhom aċċess sħiħ għar-rekords fl-istadji kollha fl-eżekuzzjoni tal-ordni, mid-deċiżjoni inizjali għan-negozjar, sat-twettiq tagħha. Għaldaqstant, id-ditti tal-investiment huma meħtieġa jżommu rekords tat-tranżazzjonijiet kollha tagħhom fl-istrumenti finanzjarji, u l-operaturi tal-pjattaformi huma meħtieġa jżommu r-rekords tal-ordinijiet kollha sottomessi fis-sistemi tagħhom. L-AETS għandha tikkoordina l-iskambju tal-informazzjoni fost l-awtoritajiet kompetenti sabiex tiżgura li jkollhom aċċess għar-rekords tat-tranżazzjonijiet u l-ordinijiet kollha, inklużi dawk imdaħħla fi pjattaformi li joperaw barra mit-territorju tagħhom, fl-istrumenti finanzjarji taħt is-superviżjoni tagħhom. 29. Għandu jiġi evitat ir-rapportar doppju tal-istess informazzjoni. Ir-rapporti sottomessi fir-repożitorji tat-tranżazzjonijiet reġistrati jew rikonoxxuti skont ir-Regolament [EMIR] għall-istrumenti relevanti li fihom l-informazzjoni meħtieġa kollha għall-finijiet ta’ rapportar tat-tranżazzjonijiet ma għandhomx ikunu meħtieġa jiġu rrapportati lill-awtoritajiet kompetenti, iżda għandhom jiġu trażmessi lilhom permezz tar-repożitorji tat-tranżazzjonijiet. Ir-Regolament [EMIR] għandu jiġi emendat skont dan. 30. Kwalunkwe skambju jew trażmissjoni ta’ informazzjoni mill-awtoritajiet kompetenti għandhom isiru skont ir-regoli dwar it-trasferiment ta’ dejta personali kif stabbilit fid-Direttiva 95/46/KE tal-Parlament Ewropew u tal-Kunsill tal-24 ta’ Ottobru 1995 dwar il-protezzjoni ta’ individwi fir-rigward tal-ipproċessar ta’ data personali u dwar il-moviment liberu ta’ dik id-data[20]. Kwalunkwe skambju jew trażmissjoni ta’ informazzjoni mill-AETS għandhom isiru skont ir-regoli dwar it-trasferiment tad-dejta personali kif stabbilit fir-Regolament (KE) Nru 45/2001 tal-Parlament Ewropew u tal-Kunsill tat-18 ta’ Diċembru 2000 dwar il-protezzjoni tal-individwi fir-rigward tal-ipproċessar ta' dejta personali mill-istituzzjonijiet u l-korpi tal-Komunità u dwar il-moviment liberu ta' dik id-dejta[21], li għandhom ikunu applikabbli bis-sħiħ għall-ipproċessar ta’ dejta personali għall-finijiet ta’ dan ir-Regolament. 31. Ir-Regolament [EMIR] jistabbilixxi l-kriterji skont liema klassijiet ta’ derivati OTC għandhom ikunu soġġetti għall-obbligu ta’ kklerjar. Jipprevjeni wkoll id-distorsjonijiet fil-kompetittività billi jeżiġi aċċess nondiskriminatorju għas-CCPs li joffru kklerjar ta’ derivati OTC lil ċentri tan-negozjar u aċċess nondiskrimatorju għat-taqsimiet tan-negozjar taċ-ċentri tan-negozjar lis-CCPs li joffru kklerjar ta’ derivati OTC. Peress li d-derivati OTC huma definiti bħala kuntratti derivati li l-eżekuzzjoni tagħhom ma jsirx f’suq regolat, hemm bżonn li jiġu introdotti rekwiżiti simili għas-swieq regolati taħt dan ir-Regolament. Kemm-il darba l-AETS tiddikjara li d-derivati negozjati fi swieq regolati huma soġġetti għaliha, dawn għandhom ikunu soġġetti wkoll għall-obbligu ta’ kklerjar. 32. Minbarra r-rekwiżiti fid-Direttiva 2004/39/KE li jipprevjenu lill-Istati Membri milli jillimitaw l-aċċess mingħajr raġuni għall-infrastruttura ta’ wara n-negozjar, bħal CCP u arranġamenti ta’ saldi, huwa neċessarju li dan ir-Regolament ineħħi diversi ostakoli kummerċjali oħrajn li jistgħu jintużaw sabiex jipprevjenu l-kompetizzjoni fl-ikklerjar tal-istrumenti finanzjarji. Sabiex jiġu evitati prattiki diskriminatorji, is-CCPs għandhom jaċċettaw li jikklerjaw it-tranżazzjonijiet imwettqa f’ċentri tan-negozjar differenti, sakemm dawn iċ-ċentri jikkonformaw mar-rekwiżiti operattivi u tekniċi stabbiliti mis-CCP. L-aċċess għandu jiġi miċħud biss jekk ma jintlaħqux ċerti kriterji għall-aċċess speċifikati fl-atti ddelegati. 33. Iċ-ċentri tan-negozjar għandhom ikunu meħtieġa wkoll jipprovdu aċċess, inkluż il-forniment ta’ dejta, fuq bażi trasparenti u nondiskriminatorja lis-CCPs li jixtiequ jikklerjaw tranżazzjonijiet imwettqa f’ċentri tan-negozjar. Il-liċenzjar u l-aċċess għal informazzjoni dwar l-indiċi u punti referenzjarji oħrajn li jintużaw sabiex jiġi determinat il-valur tal-istrumenti finanzjarji għandhom ukoll jiġu forniti lis-CCPs u liċ-ċentri tan-negozjar l-oħra fuq bażi nondiskriminatorja. It-tneħħija ta’ ostakoli u prattiki diskriminatorji għandha l-ħsieb li żżid il-kompetizzjoni għall-ikklerjar u n-negozjar ta’ strumenti finanzjarji sabiex tnaqqas l-ispejjeż tal-investiment u tat-teħid ta' self, telimina l-ineffiċjenzi u trawwem l-innovazzjoni fis-swieq tal-Unjoni. Il-Kummissjoni għandha tkompli timmonitorja mill-viċin l-evoluzzjoni tal-infrastruttura ta’ wara n-negozjar u għandha, fejn ikun meħtieġ, tintervjeni sabiex tipprevjeni distorsjonijiet fil-kompetizzjoni milli jseħħu fis-Suq Intern. 34. Il-forniment ta' servizzi minn ditti minn pajjiżi terzi fl-Unjoni huwa soġġett għar-reġimi u r-rekwiżiti nazzjonali. Dawn ir-reġimi huma ddifferenzjati ħafna u d-ditti awtorizzati skonthom ma jgawdux il-libertà li jipprovdu servizzi u d-dritt ta' stabbiliment f'Stati Membri oħra għajr dak fejn huma stabbililti. Huwa xieraq li jiġi introdott qafas regolatorju komuni fil-livell tal-Unjoni. Ir-reġim għandu jarmonizza l-qafas frammentat eżistenti, jiżgura ċ-ċertezza u t-trattament uniformi tad-ditti minn pajjiżi terzi li jaċċessaw l-Unjoni, jiżgura li tkun twettqet valutazzjoni tal-ekwivalenza mill-Kummissjoni fir-rigward tal-qafas regolatorju u superviżorju tal-pajjiżi terzi u għandu jipprovdi għal livell paragunabbli ta' protezzjoni għall-investituri fl-UE li jirċievu servizzi minn ditti minn pajjiżi terzi. 35. Il-forniment ta' servizzi lil klijenti fil-livell ta' konsumatur għandu dejjem jeħtieġ l-istabbiliment ta' fergħa fl-Unjoni; L-istabbiliment tal-fergħa għandu jkun soġġett għall-awtorizzazzjoni u s-superviżjoni fl-Unjoni. Għandu jkun hemm arranġamenti xierqa ta' kooperazzjoni bejn l-awtoritajiet kompetenti kkonċernati u l-awtoritajiet kompetenti fil-pajjiż terz. Il-forniment ta' servizzi mingħajr fergħat għandu jkun limitat għal kontropartijiet eleġibbli. Għandu jkun soġġett għal reġistrazzjoni mill-AETS u superviżjoni fil-pajjiż terz. Għandu jkun hemm arranġamenti xierqa ta' kooperazzjoni bejn l-AETS u l-awtoritajiet kompetenti fil-pajjiż terz. 36. Id-dispożizzjonijiet f'dan ir-regolament li jirregolaw il-forniment ta' servizzi minn ditti minn pajjiżi terzi fl-Unjoni ma għandux jaffettwa l-possibbiltà li persuni stabbiliti fl-Unjoni jirċievu servizzi ta' investiment minn ditta minn pajjiż terz fuq inizjattiva esklussiva tagħhom. Meta ditta minn pajjiż terz tipprovdi servizzi fuq inizjattiva esklussiva ta' persuna stabbilita fl-Unjoni, is-servizzi m'għandhomx jitqiesu li ngħataw fit-territorju tal-Unjoni. Fil-każ li ditta minn pajjiż terz tissolleċita klijenti jew klijenti potenzjali fl-Unjoni jew tippromwovi jew tirriklama servizzi jew attivitajiet ta' investiment flimkien ma servizzi anċillari fl-Unjoni, dawn ma għandhomx jitqiesu bħala servizz pprovdut fuq l-inizjattiva esklussiva tal-klijent. 37. Seħħet firxa ta' prattiċi frawdalenti fis-swieq sekondarji spot tal-kwoti tal-emissjonijiet (EUA) li tista' thedded il-fiduċja fl-iskemi ta' negozjar tal-emissjonijiet, stabbiliti mid-Direttiva 2003/87/KE, u qed jittieħdu miżuri sabiex tissaħħaħ is-sistema tar-reġistri tal-EUA u l-kondizzjonijiet biex jinfetaħ kont fil-kummerċ tal-EUAs. Sabiex tissaħħaħ l-integrità u jitħares il-funzjonament effiċjenti ta' dawk is-swieq, fosthom superviżjoni komprensiva tal-attività tan-negozjar, huwa xieraq li l-miżuri meħuda skont id-Direttiva 2003/87/KE jiġu komplimentati billi l-kwoti tal-emissjonijiet jinġiebu kompletament taħt il-kamp ta' applikazzjoni ta' din id-Direttiva u tad-Direttiva 2003/6/KE tal-Parlament Ewropew u tal-Kunsill tat-28 ta' Jannar 2003 dwar insider dealing u manipulazzjoni tas-suq (abbuż tas-suq), billi jiġu kklassifikati bħala strumenti finanzjarji. 38. Il-Kummissjoni għandha tingħata s-setgħa li tadotta atti ddelegati skont l-Artikolu 290 tat-Trattat. B’mod partikolari, l-atti ddelegati għandhom jiġu adottati fir-rigward tad-dettalji speċifiċi rigward id-definizzjonijiet; il-karatteristiċi preċiżi tar-rekwiżiti ta’ trasparenza tan-negozjar; il-kundizzjonijiet dettaljati għall-eżenzjonijiet mit-trasparenza ta’ qabel in-negozjar; l-arranġamenti tal-pubblikazzjoni ta’ wara n-negozjar differiti; il-kriterji għall-applikazzjoni tal-obbligi ta’ trasparenza ta’ qabel in-negozjar għall-internalizzaturi sistematiċi, id-dispożizzjonijiet speċifiċi relatati mal-ispejjeż għad-disponibbiltà tad-dejta tas-suq; il-kriterji sabiex jingħata jew jiġi miċħud l-aċċess bejn iċ-ċentri tan-negozjar u s-CCPs; u d-determinazzjoni ulterjuri tal-kundizzjonijiet li taħthom it-theddid għall-protezzjoni tal-investitur, għall-funzjonament ordinat u għall-integrità tas-swieq finanzjarji, jew għall-istabbiltà tas-sistema finanzjarja kollha tal-Unjoni jew parti minnha jistgħu jiġġustifikaw azzjoni mill-AETS. 39. Is-setgħat ta’ implimentazzjoni relatati mal-adozzjoni tad-deċiżjoni tal-ekwivalenza fir-rigward ta' oqfsa legali u ta' superviżjoni ta' pajjiżi terzi għall-forniment ta' servizzi minn ditti minn pajjiżi terzi għandhom jiġu eżerċitati skont ir-Regolament (UE) Nru 182/2011 tal-Parlament Ewropew u tal-Kunsill tas-16 ta’ Frar 2011 li jistabbilixxi r-regoli u l-prinċipji ġenerali dwar il-modalitajiet ta’ kontroll mill-Istati Membri tal-eżerċizzju mill-Kummissjoni tas-setgħat ta’ implimentazzjoni[22]. 40. Minkejja li l-awtoritajiet kompetenti nazzjonali qegħdin f'pożizzjoni aħjar sabiex jimmonitorjaw l-iżviluppi tas-suq, l-impatt kumplessiv tal-problemi relatati mat-trasparenza tan-negozjar, ir-rapportar tat-tranżazzjonijiet, in-negozjar tad-derivati, u l-projbizzjonijiet ta’ prodotti u prattiki jista’ jiġi perċevit kompletament biss fil-kuntest tal-Unjoni sħiħa. Għalhekk, l-għanijiet ta’ dan ir-Regolament jistgħu jinkisbu aħjar fuq livell tal-Unjoni; l-Unjoni tista’ tadotta miżuri, skont il-prinċipju ta’ sussidjarjetà kif stabbilit fl-Artikolu 5 tat-Trattat dwar l-Unjoni Ewropea. Skont il-prinċipju tal-proporzjonalità, kif stabbilit f’dak l-Artikolu, dan ir-Regolament ma jmurx lil hinn minn dak li huwa neċessarju sabiex jikseb dawn l-għanijiet. 41. L-istandards tekniċi fis-servizzi finanzjarji għandhom jiżguraw protezzjoni adegwata għad-depożitaturi, l-investituri u l-konsumaturi madwar l-Unjoni. Bħala korp b’kompetenzi speċjalizzati ferm, ikun effiċjenti u xieraq li tiġi fdata l-AETS, bl-elaborazzjoni ta’ abbozz ta’ standards regolatorji u standards tekniċi implimentattivi li ma jinvolvux għażliet politiċi, għas-sottomissjoni għand il-Kummissjoni. 42. Il-Kummissjoni għandha tadotta l-abbozz ta’ standards tekniċi regolatorji żviluppati mill-AETS skont l-Artikolu 23 rigward il-kontenut u l-ispeċifikazzjonijiet tar-rapporti ta’ tranżazzjoni, l-Artikolu 26 rigward il-kriterji ta’ likwidità għad-derivati li għandhom jitqiesu soġġetti għall-obbligu ta’ negozjar f’ċentri organizzati tan-negozjar u l-Artikolu 36 dwar l-informazzjoni li d-ditta applikanti minn pajjiż terz għandha tipprovdi lill-AETS fl-applikazzjoni tagħha għar-reġistrazzjoni permezz ta’ atti ddelegati skont l-Artikolu 290 tat-TFUE u skont l-Artikoli 10 sa 14 tar-Regolament (UE) Nru 1093/2010. 43. Il-Kummissjoni għandha wkoll tingħata s-setgħa li tadotta standards tekniċi implimentattivi permezz ta’ atti ta’ implimentazzjoni skont l-Artikolu 291 tat-TFUE u skont l-Artikolu 15 tar-Regolament (UE) Nru 1095/2010. L-AETS għandha tiġi inkarigata mill-abbozzar tal-istandards tekniċi ta' implimentazzjoni li jridu jiġi sottomessi għand il-Kummissjoni fir-rigward tal-Artikolu 26 u jispeċifikaw jekk klassi ta’ derivati ddikjarati soġġetti għall-obbligu ta’ kklerjar skont ir-Regolament [ ] (EMIR) jew partita relevanti minnha għandhiex tiġi nnegozjata biss f’ċentri organizzati tan-negozjar. 44. L-applikazzjoni tar-rekwiżiti f’dan ir-Regolament għandha tiġi differita sabiex tallinja l-applikabbiltà mal-applikazzjoni tar-regoli trasposti tad-Direttiva riformulata u sabiex jiġu stabbiliti l-miżuri ta’ implimentazzjoni essenzjali kollha. Imbagħad, il-pakkett regolatorju sħiħ għandu jiġi applikat mill-istess mument. L-applikazzjoni tas-setgħat għall-miżuri ta’ implimentazzjoni biss ma għandhiex tiġi differita sabiex il-passi neċessarji għall-abbozzar u l-adozzjoni ta’ dawn il-miżuri ta’ implimentazzjoni jkunu jistgħu jibdew malajr kemm jista’ jkun. 45. Dan ir-Regolament jirrispetta d-drittijiet fundamentali u josserva l-prinċipji rikonnoxxuti b'mod partikolari fil-Karta tad-Drittijiet Fundamentali tal-Unjoni Ewropea, speċjalment id-dritt għall-protezzjoni tad-dejta personali (l-Artikolu 8), il-libertà li jitwettaq negozju (l-Artikolu 16), id-dritt għall-protezzjoni tal-konsumaturi (l-Artikolu 38), id-dritt għal rimedju effettiv u smigħ ġust (l-Artikolu 47), u d-dritt li wieħed ma jiġix iġġudikat jew jingħata piena darbtejn għall-istess reat (l-Artikolu 50), u għandu jiġi applikat skont dawn dawn id-drittijiet u l-prinċipji. ADOTTAW DAN IR-REGOLAMENT: Titolu I SUġġETT, KAMP TA' APPLIKAZZJONI U DEFINIZZJONIJIET ARTIKOLU 1 SUġġETT U KAMP TA' APPLIKAZZJONI 46. Dan ir-Regolament jistabbilixxi rekwiżiti unifirmi rigward dawn li ġejjin: 47. divulgazzjoni ta’ dejta tan-negozjar lill-pubbliku; 48. rapportar ta’ tranżazzjonijiet lill-awtoritajiet kompetenti; 49. negozjar ta’ derivati f’ċentri organizzati; 50. aċċess nondiskriminatorju għall-ikklerjar u aċċess nondiskriminatorju għan-negozjar f’punti ta’ riferiment; 51. setgħat ta' intervent fil-prodott mill-awtoritajiet kompetenti u l-AETS u setgħat tal-AETS fuq l-immaniġjar tal-pożizzjonijiet u l-limiti tal-pożizzjonijiet; 52. forniment ta' servizzi jew attivitajiet ta' investiment mingħajr fergħa minn ditti minn pajjiż terzi. 53. Dan ir-Regolament japplika għad-ditti tal-investiment, l-istituzzjonijiet ta’ kreditu awtorizzati fid-Direttiva [l-MiFID ġdida] meta jipprovdu servizzi ta' investiment wieħed jew aktar u/jew meta jwettqu attivitajiet ta’ investimenti u swieq regolati. 54. It-Titolu V ta’ dan ir-Regolament japplika wkoll għall-kontropartijiet finanzjarji kollha kif speċifikat fl-Atikolu [2(6)] u għall-kontropartijiet mhux finanzjarji kollha li jaqgħu taħt l- Artikolu [5(1b)} tar-Regolament [ ] (EMIR). 55. It-Titolu VI ta' dan ir-Regolament japplika wkoll għas-CCPs u l-persuni bi drittijiet propretarji għall-punti ta' referiment. Artikolu 2 Definizzjonijiet 56. Għall-finijiet ta’ dan ir-Regolament, għandhom japplikaw id-definizzjonijiet li ġejjin: 57. ‘ditti tal-investiment’ tfisser kwalunkwe persuna ġuridika li x-xogħol jew in-negozju regolari tagħha huwa l-forniment ta’ servizz tal-investiment wieħed jew aktar lil partijiet terzi u/jew it-twettiq ta’ attività tal-investimenti waħda jew aktar fuq bażi professjonali; Fid-definizzjoni ta’ ditti tal-investiment, l-Istati Membri jistgħu jinkludu l-impriżi li mhumiex persuna ġuridika, jekk: 58. l-istatus legali tagħhom jiżgura livell ta’ protezzjoni għall-interessi ta’ partijiet terzi ekwivalenti għal dak li jista’ jingħata minn persuni ġuridiċi, u 59. huma soġġetti għal superviżjoni prudenzjali ekwivalenti xierqa għall-forma ġuridika tagħhom. Madanakollu, fejn persuna fiżika tipprovdi servizzi li jinvolvu ż-żamma ta’ fondi jew titoli trasferibbli ta’ partijiet terzi, dik il-persuna tista’ titqies bħala ditta tal-investimenti għall-finijiet ta’ dan ir-Regolament u d-Direttiva [l-MiFID ġdida] iżda biss jekk, mingħajr ħsara għar-rekwiżiti l-oħra imposti fid-Direttiva [l-MiFID ġdida] u f'dan ir-Regolament u fid-Direttiva [CRD ġdida], tikkonforma mal-kundizzjonijiet li ġejjin: 60. id-drittijiet ta’ sjieda tal-partijiet terzi fi strumenti u fondi jridu jiġu salvagwardjati, partikolarment f’każ ta’ insolvenza tad-ditta jew tal-proprjetarji tagħha, teħid, tpaċija jew kwalunkwe azzjoni oħra mill-kredituri tad-ditta jew tas-sidien tagħha; 61. id-ditta trid tkun soġġetta għal regoli mfassla sabiex jimmonitorjaw is-solvenza tad-ditta u dik tas-sidien tagħha; 62. il-kontijiet annwali tad-ditta jridu jiġi vverifikati minn persuna waħda jew aktar li għandha s-setgħa, skont il-liġi nazzjonali, jivverifikaw il-kontijiet; 63. fejn id-ditta għandha sid wieħed biss, dan irid jipprovdi għall-protezzjoni tal-investituri f’każ ta’ ċessjoni tan-negozju tad-ditta wara l-mewt tiegħu, l-inkapaċità tiegħu jew kwalukwe avveniment simili; 64. ‘istituzzjonijiet ta’ kreditu’ tfisser istituzzjonijiet ta’ kreditu kif definit fid-Direttiva 2006/48/KE; 65. ‘internalizzatur sistematiku’ tfisser ditta tal-investimenti li, fuq bażi organizzata, frekwenti u sistematika, tinnegozja f’isimha billi teżekwixxi l-ordnijiet tal-klijenti barra suq regolat jew MTF jew OTF; 66. ‘operatur tas-suq’ tfisser persuna jew persuni li jimmaniġjaw u/jew joperaw in-negozju ta’ suq regolat. L-operatur tas-suq jista’ jkun is-suq regolat stess; 67. ‘suq regolat’ tfisser sistema multilaterali operata u/jew immaniġjata minn operatur tas-suq, li tgħaqqad flimkien jew tiffaċilita l-proċess sabiex jingħaqdu flimkien l-interessi ta’ bejgħ u xiri ta’ partijiet terzi fl-istrumenti finanzjarji – fis-sistema u skont ir-regoli nondiskrezzjonarji tagħha – b’mod li jirriżulta f’kuntratt, fir-rigward tal-istrumenti finanzjarji ammessi għan-negozjar taħt ir-regoli u/jew is-sistemi tagħha, u li hija awtorizzata u taħdem b’mod regolari u skont id-dispożizzjonijiet tat-Titolu III tad-Direttiva [il-MiFID il-ġdida]; 68. ‘faċilità multilaterali tan-negozjar (multilateral trading facility - MTF)’ tfisser sistema multilaterali, operata minn ditta tal-investimenti jew operatur tas-suq, li tgħaqqad flimkien interessi multipli ta’ xiri u bejgħ ta’ partijiet terzi fl-istrumenti finanzjarji – fis-sistema u skont ir-regoli nondiskrezzjonarji – b’mod li jirriżulta f’kuntratt skont id-dispożizzjonijiet tat-Titolu II tad-Direttiva [il-MiFID il-ġdida]; 69. ‘faċilità organizzata tan-negozjar (organised trading facility - OTF)’ tfisser kwalunkwe sistema jew faċilità, li mhijiex suq regolat jew MTF, operata minn ditta tal-investimenti jew operatur tas-suq, li fiha interessi multipli ta’ xiri u bejħ ta’ partijiet terzi fl-istrumenti finanzjarji jistgħu jinteraġixxu fis-sistema b’mod li jirriżulta f’kuntratt skont id-dispożizzjonijiet tat-Titolu II tad-Direttiva [il-MiFID il-ġdida]; 70. ‘strument finanzjarju’ tfisser dawk l-istrumenti speċifikati fit-Taqsima C tal-Anness I għad-Direttiva [il-MiFID il-ġdida]; 71. ‘titoli trasferibbli’ tfisser dawk il-klassijiet ta’ titoli li huma negozjabbli is-suq kapitali, bl-eċċezzjoni tal-istrumenti ta’ ħlas, bħal: 72. ishma f’kumpaniji u titoli oħra ekwivalenti għal ishma f’kumpaniji, sħubijiet jew entitajiet oħra, u l-irċevuti ta' depożiti fir-rigward ta' ishma; 73. bonds jew forom oħra ta’ dejn titolizzat, inklużi l-irċevuti ta' depożiti fir-rigward ta’ tali titoli; 74. kull titolu ieħor li jagħti d-dritt għax-xiri jew bejgħ ta’ kwalunkwe tali titolu trasferibbli jew li jwassal għal saldu fi flus determinat minn referenza għal titoli trasferibbli, muniti, rati tal-imgħax jew renditi, komoditajiet jew indiċi jew miżuri oħra; 75. ‘l-irċevuti tad-depożiti’ tfisser dawk it-titoli li huma negozjabbli fis-suq kapitali u li jirrappreżentaw sjieda tat-titoli ta’ emittent mhux domiċiljat filwaqt li jkunu jistgħu jiġu ammessi għal negozjar f’suq regolat u negozjati indipendentement mit-titoli tal-emittent mhux domiċiljat; 76. ‘il-fondi nnegozjati fil-boroż’ tfisser l-unitajiet f’dawk l-iskemi ta’ investiment kollettiv mingħajr limiti li huma negozjabbli liberament fis-swieq kapitali u fil-maġġoranza tal-każijiet isegwu l-prestazzjoni ta’ indiċi; 77. ‘ċertifikati’ tfisser dawk it-titoli li huma negozjabbli fis-suq kapitali u li fil-każ ta’ ripagament tal-investiment mill-emittent huma kklassifikati ogħla mill-ishma iżda taħt l-istrumenti ta' bonds mhux garantiti u strumenti simili oħrajn; 78. ‘prodotti strutturati ta’ finanzjar’ tfisser dawk it-titoli maħluqa sabiex jittitolizzaw u jittrasferixxu r-riskju ta’ kreditu assoċjat ma’ pula ta’ assi finanzjarji li jintitolaw lid-detentur tat-titoli biex jirċievi ħlasijiet regolari li jiddependu fuq il-fluss tal-flus mill-assi sottostanti; 79. ‘derivati’ tfisser dawk l-istrumenti finanzjarji definiti fil-paragrafu 9(c) u msemmija fl-Anness I Taqsima C (4) sa (10) tad-Direttiva [il-MiFID il-ġdida]; 80. ‘derivati ta’ komoditajiet’ tfisser dawk l-istrumenti finanzjarji definiti fil-paragrafu 9(c) relatati ma’ komodità jew sottostanti msemmi fit-Taqsima C(10) tal-Anness I għad-Direttiva [il-MiFID il-ġdida], jew fil-punti (5), (6), (7) u (10) tat-Taqsima C tal-Anness I għad-Direttiva [il-MiFID il-ġdida]; 81. ‘indikazzjoni azzjonabbli tal-interess’ tfisser messaġġ minn parteċipant għal ieħor f’sistema ta’ negozjar dwar l-interess ta’ negozjar disponibbli li fih l-informazzjoni kollha neċessarja sabiex isir ftehim fuq negozjar; 82. ‘awtorità kompetenti’ tfisser l-awtorità, maħtura minn kull Stat Membru skont l-Artikolu 48 tad-Direttiva [il-MiFID il-ġdida], sakemm ma jkunx speċifikat mod ieħor f’dik id-Direttiva; 83. ‘arranġament approvat ta’ pubblikazzjoni (approved publication arrangement - APA)’ tfisser persuna awtorizzata skont id-dispożizzjonijiet stabbiliti fid-Direttiva [il-MiFID il-ġdida] biex tipprovdi servizz ta’ pubblikazzjoni tar-rapporti ta’ negozjar f’isem id-ditti tal-investiment skont l-Artikoli [11 u 12] ta’ dan ir-Regolament; 84. ‘fornitur ta’ tape konsolidat (consolidated tape provider - CTP)’ tfisser persuna awtorizzata skont id-dispożizzjonijiet stabbiliti fid-Direttiva [il-MiFID il-ġdida] sabiex tipprovdi s-servizz ta’ ġbir tar-rapporti ta’ negozjar għall-istrumenti finanzjarji elenkati fl-Artikoli [5, 6, 11 u 12] ta’ dan ir-Regolament mis-swieq regolati, MTFs, OTFs u APAs u tikkonsolidahom f’xandir elettroniku kontinwu live tad-dejta li jipprovdi dejta dwar il-prezz u l-volum f’ħin reali għal kull strument finanzjarju; 85. ‘mekkaniżmu ta’ rapportar approvat (approved Reporting Mechanism - ARM)’ tfisser persuna awtorizzata skont id-dispożizzjonijiet stabbiliti fid-Direttiva [il-MiFID il-ġdida] biex tipprovdi s-servizz ta’ rapportar tad-dettalji tat-tranżazzjonijiet lill-awtoritajiet kompeteni jew lill-AETS f’isem id-ditti tal-investiment; 86. ‘korp tal-maniġment’ tfisser il-korp tat-tmexxija ta’ fornitur tas-servizzi ta’ rapportar tad-dejta, li jwettaq il-funzjonijiet superviżorji u maniġerjali, li għandu l-awtorità ta’ teħid tad-deċiżjoni finali u għandu s-setgħa li jistipula l-istrateġija, l-għanijiet u d-direzzjoni kumplessiva tal-entità. Il-korp tal-maniġment għandu jinkludi persuni li effettivament jidderiġu n-negozju tal-entità; 87. ‘funzjoni superviżorja’ tfisser il-korp tal-maniġment li jaġixxi fil-funzjoni superviżorja tiegħu ta’ sorveljanza u monitoraġġ tat-teħid tad-deċiżjonijiet tal-maniġment; 88. ‘maniġment superjuri’ tfisser dawk l-individwi li jwettqu funzjonijiet eżekuttivi fi ħdan il-fornitur tas-servizzi ta’ rapportar ta’ dejta u li huma responsabbli u inkarigati mill-immaniġjar ta’ kuljum. 89. 'punt referenzjarju' tfisser kwalunkwe indiċi kummerċjali jew figura ppubblikata kkalkolata mill-applikazzjoni ta’ formula għall-valur ta’ assi sottostanti wieħed jew aktar jew prezzijiet li skont ir-referenza tagħhom jiġi determinat l-ammont pagabbli skont strument finanzjarju. 90. ‘ċentru tan-negozjar’ tfisser kwalunkwe suq regolat, MTF jew OTF. 91. ‘kontroparti ċentrali' tfisser kontroparti ċentrali kif definit fl-Artikolu 2(1) tar-Regolament [ ] (EMIR). 92. ‘servizzi u attivitajiet tal-investiment’ tfisser is-servizzi u l-attivitajiet definiti fl-Artikolu 4(1)(2) tad-Direttiva [il-MiFID il-ġdida]. 93. ‘istituzzjoni finanzjarja minn pajjiż terz' tfisser entità, li l-uffiċċju prinċipali tagħha huwa stabbilit f’pajjiż terz, li huwa awtorizzat jew liċenzjat skont il-liġi tal-pajjiż terz biex iwettaq kwalunkwe waħda mill-attivitajiet elenkati fid-Direttiva 2006/48/KE, id-Direttiva [il-MiFID il-ġdida], id-Direttiva 2009/138/KE, id-Direttiva 2009/65/KE, id-Direttiva 2003/41/KE jew id-Direttiva 2011/61/UE. 94. ‘prodott tal-enerġija fil-livell tal-operaturi’ tfisser dawk il-kuntratti u d-derivati definiti fl-Artikolu 2(4) tar-Regolament [REMIT]. 95. Id-definizzjonijiet provduti fil-paragrafu 1 japplikaw ukoll għad-Direttiva [il-MiFID il-ġdida]. 96. Skont l-Artikolu 41, permezz ta’ atti ddelegati, il-Kummissjoni tista’ tadotta miżuri li jispeċifikaw xi elementi tekniċi tad-definizzjonijiet stabbiliti fil-paragrafu 1 biex taġġusthom għall-iżviluppi tas-suq; Titolu II TRASPARENZA GħAċ-ċENTRI TAN-NEGOZJAR KAPITOLU 1 Trasparenza għall-istrumenti tal-ekwità Artikolu 3Rekwiżiti ta’ trasparenza ta’ qabel in-negozjar għaċ-ċentri ta’ negozjar fir-rigward tal-ishma, l-irċevuti ta' depożiti, il-fondi nnegozjati fil-boroż, iċ-ċertifikati u strumenti finanzjarji simili oħra 97. Is-swieq regolati u d-ditti tal-investiment u l-operaturi tas-suq li joperaw MTF jew OTF għandhom jippubblikaw il-prezzijiet attwali tal-offerti u l-intensità tal-interessi għan-negozjar b’dawk il-prezzijiet li huma reklamati permezz tas-sistemi tagħhom għall-ishma, l-irċevuti tad-depożiti, il-fondi nnegozjati fil-boroż, iċ-ċertifikati u strumenti finanzjarji simili oħra ammessi għan-negozjar jew li huma negozjati f’MTF jew OTF. Dan ir-rekwiżit għandu japplika wkoll għall-indikazzjonijiet azzjonabbli tal-interessi. Is-swieq regolati u d-ditti tal-investiment u l-operaturi tas-suq li joperaw MTF jew OTF għandhom ipoġġu din l-informazzjoni għad-dispożizzjoni tal-pubbliku fuq bażi kontinwa matul is-sigħat normali ta’ negozjar. 98. Is-swieq regolati u d-ditti tal-investiment u l-operaturi tas-suq li joperaw MTF jew OTF għandhom jagħtu aċċess, b’termini kummerċjali raġonevoli u fuq bażi nondiskriminatorja, għall-arranġamenti li jużaw sabiex irendu pubblika l-informazzjoni skont l-ewwel subparagrafu lid-ditti tal-investiment li huma obbligati jippubblikaw il-kwotazzjonijiet tagħhom f’ishma, l-irċevuti ta' depożiti, il-fondi nnegozjati fil-boroż, iċ-ċertifikati u strumenti finanzjarji simili oħra skont l-Artikolu 13. Artikolu 4 Għoti ta’ eżenzjonijiet 99. L-awtoritajiet kompetenti għandhom ikunu jistgħu jeżentaw lis-swieq regolati u lid-ditti tal-investiment u lill-operaturi tas-suq li joperaw MTF jew OTF mill-obbligu li jippubblikaw l-informazzjoni msemmija fl-Artikolu 3(1) abbażi tal-mudell tas-suq jew fuq it-tip u d-daqs tal-ordnijiet fil-każijiet definiti skont il-paragrafu 3. B’mod partikolari, l-awtoritajiet kompetenti għandhom ikunu jistgħu jeżentaw mill-obbligi fir-rigward ta' ordnijiet li jkunu ta’ daqs kbir meta mqabbla mad-daqs normali tas-suq għas-sehem, l-irċevuta tad-depożitu, il-fond innegozjat fil-borża, iċ-ċertifikat jew strument finanzjarju simili ieħor jew it-tip ta’ sehem, irċevuta tad-depożitu, fond innegozjat fil-borża, ċertifikat jew strument finanzjarju simili ieħor konċernat. 100. Qabel ma tingħata eżenzjoni skont il-paragrafu 1, l-awtoritajiet kompetenti għandhom jinnotifikaw lill-AETS u lill-awtoritajiet kompetenti l-oħrajn dwar l-użu maħsub ta’ kull talba għal eżenzjoni individwali u jipprovdu spjegazzjoni rigward il-funzjonament tagħhom. In-notifika tal-intenzjoni li tingħata eżenzjoni għandha ssir mhux inqas minn 6 xhur qabel id-data maħsuba biex tidħol fis-seħħ l-eżenzjoni. Fi żmien 3 xhur wara r-riċevuta tan-notifika, l-AETS għandha toħroġ opinjoni għall-awtorità kompetenti konċernata li fiha tivvaluta l-kompatibbiltà ta’ kull eżenzjoni mar-rekwiżiti stabbiliti fil-paragrafu 1 u speċifikati fl-att iddelegat adottat skont il-paragrafi 3(b) u (c). Fejn l-awtorità kompetenti tagħti eżenzjoni u awtorità kompetenti ta’ Stat Membru ieħor ma taqbilx, dik l-Awtorità kompetenti tista’ tirreferi l-kwistjoni lura lill-AETS, li tista’ taġixxi skont is-setgħat mogħtija lilha skont l-Artikolu 19 tar-Regolament (UE) Nru 1095/2010. L-AETS għandha timmonitorja l-applikazzjoni tal-eżenzjonijiet u għandha tissottometti rapport annwali lill-Kummissjoni dwar kif jiġu applikati fil-prattika. 101. Il-Kummissjoni għandha tadotta, permezz ta’ atti ddelegati skont l-Artikolu 41, miżuri li jispeċifikaw: 102. il-firxa tal-offerti jew tal-kwotazzjonijiet mingħand ġeneraturi tas-suq magħżula, u l-intensità tal-interess tan-negozjar b’dawk il-prezzijiet, li għandhom jiġu ppubblikati għal kull klassi ta' strument finanzjarju konċernat. 103. id-daqs jew it-tip tal-ordnijiet li għalihom tista’ ssir eżenzjoni minn divulgazzjoni ta’ qabel in-negozjar skont il-paragrafu 1 għal kull klassi ta' strument finanzjarju konċernat; 104. il-mudell tas-suq li għalih tista’ ssir eżenzjoni minn divulgazzjoni ta’ qabel in-negozjar skont il-paragrafu 1, u b’mod partikolari, l-applikabbiltà tal-obbligu għal metodi ta’ negozjar operati minn swieq regolati li jiffinalizzaw tranżazzjonijiet skont ir-regoli tagħhom permezz ta’ referenza għall-prezzijiet stabbiliti barra s-suq regolat jew permezz ta’ rkant perjodiku għal kull klassi ta' strument finanzjarju konċernat. 105. 4. Eżenzjonijiet mogħtija mill-awtoritajiet kompetenti skont l-Artikoli 29(2) u 44(2) tad-Direttiva 2004/39/KE u l-Artikoli 18 sa 20 tar-Regolament tal-Kummissjoni (KE) Nru 1287/2006 qabel id-data ta’ applikazzjoni ta’ dan ir-Regolament għandhom jiġu analizzati mill-AETS sa [sentejn (2) wara d-data ta’ applikazzjoni ta’ dan ir-Regolament]. L-AETS għandha toħriġ opinjoni għall-awtorità kompetenti inkwistjoni li fiha tivvaluta l-kompatibbiltà kontinwata ta’ kull waħda minn dawn l-eżenzjonijiet mar-rekwiżiti stabbiliti f’dan ir-Regolament u kwalunkwe att delegat ibbażat fuq dan ir-Regolament. Artikolu 5 Rekwiżiti ta’ trasparenza ta’ wara n-negozjar għal ċentri tan-negozjar fir-rigward ta’ ishma, irċevuti tad-depożiti, fondi nnegozjati fil-boroż, ċertifikati u strumenti finanzjarji simili oħra 106. Is-swieq regolati u d-ditti tal-investiment u l-operaturi tas-suq li joperaw MTF jew OTF għandhom jippubblikaw il-prezz, il-volum u l-ħin tat-tranżazzjonijiet imwettqa fir-rigward tal-ishma, l-irċevuti tad-depożiti, il-fondi nnegozjati fil-boroż, iċ-ċertifikati u strumenti finanzjarji simili oħra ammessi għan-negozjar jew li huma negozjati f’MTF jew OTF. Is-swieq regolati u d-ditti tal-investiment u l-operaturi tas-suq li joperaw MTF jew OTF għandhom jippubblikaw id-dettalji tat-tranżazzjonijiet kollha bħal dawn fl-iktar ħin viċin għall-ħin reali teknikament possibbli. 107. Is-swieq regolati u d-ditti tal-investiment u l-operaturi tas-suq li joperaw MTF jew OTF għandhom jagħtu aċċess, b’termini kummerċjali raġonevoli u fuq bażi nondiskriminatorja, għall-arranġamenti li jużaw biex jippubblikaw l-informazzjoni skont il-paragrafu 1, lid-ditti tal-investimenti li huma obbligati jippubblikaw id-dettalji tat-tranżazzjonijiet tagħhom f’ishma, irċevuti tad-depożiti, fondi nnegozjati fil-boroż, ċertifikati u strumenti finanzjarji simili oħra skont l-Artikolu 19. Artikolu 6 Awtorizzazzjoni ta’ pubblikazzjoni differita 108. L-awtoritajiet kompetenti għandhom ikunu jistgħu jawtorizzaw lis-swieq regolati biex jipprovdu għal pubblikazzjoni differita tad-dettalji tat-tranżazzjonijiet abbażi tat-tip jew id-daqs tagħhom. B’mod partikolari, l-awtoritajiet kompetenti jistgħu jawtorizzaw il-pubblikazzjoni differita fir-rigward ta’ tranżazzjonijiet li huma ta’ daqs kbir meta mqabbla mad-daqs normali tas-suq għal dak is-sehem, l-irċevuta tad-depożitu, il-fond innegozjat fil-boroż, ċertifikat jew strument finanzjarju simili ieħor jew dik il-klassi tas-sehem, tal-irċevuta tad-depożitu, tal-fond innegozjat fil-boroż, ċertifikat jew strument finanzjarju simili ieħor. Is-swieq regolati u d-ditti tal-investiment u l-operaturi tas-suq li joperaw MTF jew OTF għandhom jiksbu l-approvazzjoni minn qabel mingħand l-awtorità kompetenti tal-arranġamenti proposti għall-pubblikazzjoni tan-negozjar differita, u għandhom jiddivulgaw b’mod ċar dawn l-arranġamenti għall-parteċipanti tas-suq u għall-pubbliku. L-AETS għandha timmonitorja l-applikazzjoni ta’ dawn l-arranġamenti għall-pubblikazzjoni tan-negozjar differita u għandha tissottometti rapport annwali lill-Kummissjoni dwar jiġu applikati fil-prattika. 109. Il-Kummissjoni għandha tadotta, permezz ta’ atti ddelegati skont l-Artikolu 41, miżuri li jispeċifikaw: 110. id-dettalji li jeħtiġilhom jiġu speċifikati mis-swieq regolati, mid-ditti tal-investiment, inklużi l-internalizzaturi sistematiċi u d-ditti tal-investiment u s-swieq regolati li joperaw MTF jew OTF fl-informazzjoni li trid issir disponibbli għall-pubbliku għal kull klassi ta' strument finanzjarju kkonċernat; 111. il-kundizzjonijiet għall-awtorizzazzjoni ta’ suq regolat, ditta tal-investimenti, inkluż l-internalizzatur sistematiku jew ditta tal-investiment jew l-operatur tas-suq li jopera MTF jew OTF għal pubblikazzjoni tan-negozjar differita u l-kriterji li jridu jiġu applikati meta jiġu deċiżi t-tranżazzjonijiet li għalihom, minħabba d-daqs tagħhom jew it-tip ta’ sehem, irċevuta tad-depożitu, fond innegozjat fil-boroż, ċertifikat jew strument finanzjarju simili ieħor involut, il-pubblikazzjoni differita hija permessa għal kull klassi ta' strument finanzjarju konċernat. Kapitolu 2 Trasparenza għall-istrumenti mhux tal-ekwità Artikolu 7 Rekwiżiti ta’ trasparenza ta’ qabel in-negozjar għal ċentri tan-negozjar fir-rigward ta’ bonds, prodotti finanzjari strutturati, kwoti tal-emissjonijiet u derivati 112. Is-swieq regolati u d-ditti tal-investiment u l-operaturi tas-suq li joperaw MTF jew OTF abbażi tas-sistema ta’ negozjar operata għandhom jippubblikaw il-prezzijiet u l-intensità tal-interessi ta’ negozjar b’dawk il-prezzijiet għal ordnijiet jew kwotazzjonijiet reklamati permezz tas-sistemi tagħhom għall-bonds u l-prodotti finanzjarji strutturati ammessi għan-negozjar f’suq regolat jew li għalihom ġie ppubblikat prospektus, għall-kwoti tal-emissjonijiet u għad-derivati ammessi għan-negozjar jew li huma negozjati f’MTF jew OTF. Dan ir-rekwiżit għandu japplika wkoll għall-indikazzjonijiet azzjonabbli tal-interessi. Is-swieq regolati u d-ditti tal-investiment u l-operaturi tas-suq li joperaw MTF jew OTF għandhom ipoġġu din l-informazzjoni għad-dispożizzjoni tal-pubbliku fuq bażi kontinwa matul is-sigħat normali ta’ negozjar. 113. Is-swieq regolati u l-ditti tal-investiment u l-operaturi tas-suq li joperaw MTF jew OTF għandhom jagħtu aċċess, f’termini kummerċjali raġonevoli u fuq bażi nondiskriminatorja, għall-arranġamenti li jużaw sabiex jippubblikaw l-informazzjoni msemmija fl-ewwel paragrafu lid-ditti tal-investiment li huma obbligati jippubblikaw il-kwotazzjonijiet tagħhom f’bonds, prodotti finanzjarji strutturati, kwoti tal-emissjonijiet u derivati skont l-Artikolu 17. Artikolu 8Għoti ta’ eżenzjonijiet 114. L-awtoritajiet kompetenti għandhom ikunu jistgħu jeżentaw lis-swieq regolati u lid-ditti tal-investiment u l-operaturi tas-suq li joperaw MTF jew OTF mill-obbligu li jippubblikaw l-informazzjoni msemmija fl-Artikolu 7(1) għal settijiet speċifiċi ta’ prodotti bbażati fuq il-mudell tas-suq, il-karatteristiċi speċifiċi tal-attività ta’ negozjar fi prodott u l-likwidità f’każijiet definiti skont il-paragrafu 4. 115. L-awtoritajiet kompetenti għandhom ikunu jistgħu jeżentaw lis-swieq regolati u lid-ditti tal-investiment u lill-operaturi tas-suq li joperaw MTF jew OTF mill-obbligu li jippubblikaw l-informazzjoni msemmija fil-paragrafu 1 tal-Artikolu 7 abbażi tat-tip u d-daqs tal-ordnijiet u l-metodi ta' negozjar skont il-paragrafu 4. B’mod partikolari, l-awtoritajiet kompetenti għandhom ikunu jistgħu jeżentaw mill-obbligu fir-rigward ta’ ordnijiet li huma ta’ daqs kbir meta mqabbla mad-daqs normali tas-suq għal bond, prodott finanzjarju strutturat, kwoti ta’ emissjoni jew derivat jew it-tip ta’ bond, prodott finanzjarju strutturat, kwota ta’ emissjoni jew derivat inkwistjoni. 116. Qabel ma tingħata eżenzjoni skont il-paragrafi 1 u 2, l-awtoritajiet kompetenti għandhom jinnotifikaw lill-AETS u lill-awtoritajiet kompetenti l-oħra bl-intenzjoni li tingħata eżenzjoni u jipprovdu spjegazzjoni rigward il-funzjonament tagħha. In-notifika tal-intenzjoni li tingħata eżenzjoni għandha ssir mhux inqas minn 6 xhur qabel id-data maħsuba biex tidħol fis-seħħ l-eżenzjoni. Fi żmien 3 xhur wara l-irċevuta tan-notifika, l-AETS għandha toħroġ opinjoni għall-awtorità kompetenti inkwistjoni li fiha tivvaluta l-kompatibbiltà ta’ kull talba individwali għal eżenzjoni bir-rekwiżiti stabbiliti fil-paragrafi 1 u 2 u speċifikati fl-att iddelegat adottat skont il-paragrafu 4(b). Fejn l-awtorità kompetenti tagħti eżenzjoni u awtorità kompetenti ta’ Stat Membru ieħor ma taqbilx, dik l-Awtorità kompetenti tista’ tirreferi l-kwistjoni lura lill-AETS, li tista’ taġixxi skont is-setgħat mogħtija lilha skont l-Artikolu 19 tar-Regolament (UE) Nru 1095/2010. L-AETS għandha timmonitorja l-applikazzjoni tal-eżenzjonijiet u għandha tissottometti rapport annwali lill-Kummissjoni dwar kif jiġu applikati fil-prattika. 117. Il-Kummissjoni għandha tadotta, permezz ta’ atti ddelegati skont l-Artikolu 41, miżuri li jispeċifikaw: 118. il-firxa ta’ ordnijiet jew kwotazzjonijiet, il-prezzijiet u l-fond tal-interess ta’ negozjar b’dawk il-prezzijiet, li jridu jiġu ppubblikati għal kull klassi ta' strument finanzjarju konċernat skont il-paragrafu 1 tal-Artikolu 7; 119. il-kundizzjonijiet skont liema tista’ tingħata eżenzjoni mid-divulgazzjoni ta’ qabel in-negozjar għal kull klassi ta' strument finanzjarju konċernat skont il-paragrafi 1 u 2, abbażi ta': (i) il-mudell tas-suq; (ii) il-karatteristiċi speċifiċi tal-attività ta’ negozjar fi prodott; (iii) Il-profil tal-likwidità, inklużi l-għadd u t-tip ta' parteċipanti tas-suq f'suq partikolari u kwalunkwe kriterju relevanti ieħor għall-